Dakwaan tidak berasas : Hakim Mohd. Nazlan lapor polis
Oleh EDDY AQMAL MOHAMED HAMIDI

21 April 2022, 6:41 pm
PUTRAJAYA- Satu laporan polis telah dibuat oleh Hakim Mahkamah Rayuan, Datuk Mohd. Nazlan Mohd. Ghazali hari ini bagi menafikan tuduhan yang dibuat penulis blog, Raja Petra Kamarudin dalam satu artikel tulisannya semalam.
Pejabat Ketua Pendaftar Mahkamah Persekutuan Malaysia, Istana Kehakiman Putrajaya berkata, laporan polis tersebut dibuat bagi menafikan tuduhan-tuduhan palsu, tidak berasas serta berniat jahat bertujuan menjatuhkan kredibiliti beliau sebagai seorang Hakim Mahkamah Rayuan.
“Pejabat ini merujuk kepada artikel yang ditulis oleh Raja Petra Kamarudin bertajuk ‘Judge Mohd. Nazlan being investigated for unexplained RM1 million in his bank account’ bertarikh 20 April 2022 yang disiarkan oleh sebuah portal berita.
“Sehubungan itu, laporan polis juga dibuat agar siasatan di bawah seksyen 500 Kanun Keseksaan, seksyen 233 Akta Komunikasi dan Multimedia 1998 dan peruntukan undang-undang lain yang berkaitan, dapat dijalankan,” katanya dalam kenyataan hari ini.
Tambah kenyataan itu, pejabat berkenaan memandang serius tuduhan dan komen sedemikian serta
mengingatkan orang ramai bahawa tuduhan terhadap Badan Kehakiman bertujuan mengganggu-gugat kes-kes yang sedang dalam proses perbicaraan, adalah satu pelanggaran prinsip sub judice.
“Pejabat ini juga menggesa agar pihak polis dapat menjalankan siasatan dengan segera demi memelihara keyakinan orang ramai terhadap institusi kehakiman negara serta memastikan pentadbiran keadilan dapat berjalan dengan baik,” tegasnya. – KOSMO! ONLINE


101,000 pelajar B40 UiTM layak terima komputer
Oleh ABDUL RAZAK IDRIS

21 April 2022, 6:34 pm
SHAH ALAM – Universiti Teknologi Mara (UiTM) mengenal pasti 101,000 pelajar universiti tersebut dalam kalangan B40 layak menerima sumbangan komputer.
Naib Canselor UiTM, Prof. Datuk Ts. Dr. Roziah Mohd. Janor berkata, pihak UiTM sentiasa prihatin dengan keperluan alat peranti untuk setiap pelajar bagi membolehkan mereka belajar dengan selesa.
“Isu pensyarah dan pelajar yang tular berhubung masalah peranti telah selesai namun usaha untuk membantu pelajar memiliki komputer tetap diteruskan.
“Kita juga telah kenal pasti 101,000 pelajar B40 yang layak untuk menerima komputer ini,” katanya selepas menyampaikan sumbangan bubur lambuk kepada 2,000 warga UiTM di sini hari ini.
Mengulas mengenai istiadat konvokesyen UiTM Jun ini, Roziah berkata, pihaknya berharap dapat diadakan secara fizikal memandangkan negara sudah memasuki fasa peralihan endemik. – KOSMO! ONLINE.


Belon udara panas rempuh bumbung bangunan di Australia, 12 penumpang selamat
Oleh KOSMO!

21 April 2022, 6:30 pm
MELBOURNE – Seramai 12 penumpang belon udara panas di Melbourne, Australia bernasib baik kerana tidak mengalami sebarang kecederaan apabila ‘pesawat ringan’ itu terbabas dan merempuh bumbung sebuah bangunan pangsapuri.
Menurut Badan Penyiaran Britain (BBC), punca insiden masih dalam siasatan, namun juruterbangnya, Nick Brau berkata bahawa belon udara panas itu baru digunakan.
Seorang penumpang belon udara panas tersebut, Jayde Magookin sempat merakam detik cemas ketika belon itu melantun di atas pokok dan atap rumah semasa kemalangan berlaku.
“Ia satu pengalaman yang menakutkan. Namun, insiden ini tidak akan membuatkan saya takut untuk menaiki belon udara panas pada masa akan datang,” kata Magookin.
Sementara itu, Brau berkata, kemalangan itu adalah yang pertama berlaku sepanjang 27 tahun dia mengendalikan belon udara panas.
“Saya  bersyukur kerana kami semua selamat dan saya tenang sepanjang percubaan untuk menstabilkan belon udara tersebut serta mendaratkannya sebaik mungkin,” jelas Brau.

Siasatan lanjut mengenai punca insiden akan dilakukan oleh Biro Keselamatan Pengangkutan Australia. – Agensi


MP Sepang teliti semula peraturan e-skuter di Cyberjaya
Oleh MOHD. HUSNI MOHD. NOOR

21 April 2022, 6:11 pm
CYBERJAYA – Majlis Perbandaran Sepang (MP Sepang) akan mengemas kini peraturan penggunaan e-skuter di bandar ini bagi mengelak insiden kemalangan membabitkan kenderaan itu.
Yang Dipertuanya, Datuk Hamid Hussain berkata, pihaknya akan melihat semula laluan yang dibenarkan bagi kenderaan itu supaya ia tidak mengganggu pengguna jalan raya lain.
Beliau berkata, perkara itu akan diteliti terlebih dahulu sebelum apa-apa tindakan penguatkuasaan undang-undang di ambil.
“Kita sedar bahawa penggunaan e-skuter di jalan raya adalah dilarang dan ia sudah dimaklumkan pada paparan yang tertera di aplikasi kenderaan itu.
“Justeru, kita akan sediakan program dan mengemas kini laluan yang mana tidak bersambung akan disambungkan,” katanya.
Katanya, pihaknya juga akan meletakkan papan tanda amaran bagi mengingatkan pengguna jalan raya lain mengenai laluan khas e-skuter. – KOSMO! ONLINE.


1,037 anak yatim terima juadah nasi arab Cef Ammar
Oleh ABDUL RAZAK IDRIS

21 April 2022, 6:07 pm
SHAH ALAM – Cef Ammar yang terkenal dengan kelarisan nasi arab di Bazar Ramadan Stadium Shah Alam di sini berkongsi rezeki dengan 1,037 anak-anak yatim.
Kesemua anak-anak yatim dari 20 buah rumah kebajikan di kawasan pentadbiran Majlis Bandaraya Shah Alam (MBSA) menerima sumbangan juadah berbuka puasa nasi arab.
Cef Ammar berkata, dia menzahirkan rasa syukur terhadap sokongan orang ramai meskipun terpalit pelbagai kontroversi termasuk harganya sebelum ini.
“Ramai orang bertanya kepada saya berapa jumlah nasi Arab yang telah dijualnya disebabkan barisan yang sentiasa panjang sehingga melebihi 100 meter.
“Jumlah masuk (keuntungan) bukan suatu isu yang perlu dihebohkan. Orang bertanya berapa kita dapat tetapi tidak pernah bertanya berapa yang kita keluarkan (modal),” katanya selepas majlis penyampaian sumbangan juadah berkenaan hari ini.
Turut hadir Ahli Dewan Undangan Negeri (ADUN) Kota Anggerik, Najwan Halimi dan Timbalan Datuk Bandar Shah Alam, Mohd. Rashidi Ruslan. -KOSMO!ONLINE


Tindakan tegas ke atas dalang rusuhan, lolos depot Imigresen
Oleh MOHD. RAFIE AZIMI

21 April 2022, 6:03 pm
ALOR SETAR – Persatuan Rohingya Malaysia Kedah meminta pihak berkuasa untuk mengambil tindakan tegas terhadap dalang yang membuat perancangan bagi membolehkan tahanan melarikan diri beramai-ramai dari Depot Imigresen Sementara Relau di Bandar Baharu semalam.
Pengerusinya, Yusof Ali berkata, tindakan itu jelas tidak menghormati undang-undang negara ini selain menyusahkan tahanan itu sendiri sehingga ada antara mereka termasuk kanak-kanak terkorban dalam kemalangan jalan raya.
Tegasnya, tindakan itu disyaki didalangi oleh individu tertentu yang sudah lama ditempatkan di situ ketika mereka yang baru tiba sudah pasti belum tahu akan selok-belok lokasi tersebut.
“Apabila ada sekelompok yang jahat melarikan diri, yang lain-lain pun akan ikut juga kerana terpengaruh untuk mendapatkan kebebasan.
“Tetapi sebagai masyarakat Rohingya, kita perlu sedar bahawa kita tidak memiliki apa-apa di sini dan hanya mengharapkan bantuan dari kerajaan serta Suruhanjaya Tinggi Pertubuhan Bangsa-Bangsa Bersatu untuk Pelarian (UNHCR) saja.
“Jadi tak ada gunanya melanggar undang-undang di negara ini. Apabila sudah berlaku kematian termasuk melibatkan anak-anak seperti dalam kes ini, sudah tentu keadaan jadi lebih susah dan sebab itu saya harap mereka yang buat jahat itu (Menjadi dalang melarikan diri) dikenakan tindakan oleh pihak berkuasa,” katanya di sini hari ini. – KOSMO! ONLINE


Agong, Permaisuri berkenan berangkat ke bazar Ramadan Satok
Oleh NUR HUDA MUSA

21 April 2022, 6:16 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah berkenan berangkat ke bazar Ramadan Satok, Kuching, Sarawak, hari ini.
Istana Negara dalam laman akaun Facebooknya memaklumkan, turut berangkat anakanda Seri Paduka Baginda, Tengku Puteri Raja Tengku Puteri Afzan Aminah Hafizatullah.
“Keberangkatan tiba Seri Paduka Baginda berdua disambut oleh Menteri Pelancongan, Industri Kreatif dan Seni Persembahan Sarawak, Datuk Seri Abdul Karim Rahman Hamzah dan isteri, Datin Sri Zuraini Abdul Jabbar.
“Seri Paduka Baginda berdua turut berkenan membeli juadah berbuka puasa dan meluangkan masa beramah mesra bersama pengunjung di bazar Ramadan tersebut,” katanya di sini hari ini.
Selain itu katanya, Seri Paduka Baginda berdua turut berkenan menyantuni peniaga-peniaga di bazar Ramadan tersebut.
Katanya, Seri Paduka Baginda berdua dijadualkan berangkat ke majlis berbuka puasa dan santapan malam di Masjid Jamek Negeri, Petra Jaya, hari ini. – KOSMO! ONLINE


Doktor buang alat sulit besar budak dua zakar di Brazil
Oleh KOSMO!

21 April 2022, 6:00 pm
SAO PAULO, BRAZIL –  Seorang budak lelaki di Brazil yang dilahirkan mempunyai dua zakar menjalani pembedahan untuk membuang satu alat sulitnya tetapi doktor-doktor membuang kemaluan yang lebih besar, lapor akhbar The Sun semalam.
Kebarangkalian seorang bayi lelaki dilahirkan sedemikian adalah satu dalam sejuta.
Doktor-doktor di bandar raya Sao Paulo berkata, setakat ini hanya 100 lelaki  yang mempunyai keadaan dikenali sebagai diphallia itu direkodkan dalam kertas perubatan.
Berdasarkan laporan kes dalam Journal of Pediatric Urology, pesakit tersebut berusia dua tahun ketika dia menjalani pembedahan membuang salah satu zakarnya atas  sebab yang tidak dijelaskan.
Doktor-doktor  pada awalnya ingin membuang zakar lebih kecil yang terletak pada bahagian kanan.
Kedua-duanya kelihatan sama dan berfungsi selain berupaya untuk tegang.

Bagaimanapun, pasukan perubatan mendapati hanya zakar lebih kecil boleh mengalirkan air kecil dan perkara itu disahkan oleh ibunya.
Uretra zakar yang lebih besar dikatakan terlalu sempit. Justeru, pasukan perubatan membuat keputusan untuk membuang zakar tersebut. – Agensi


Kesedaran awam meningkat, orang ramai berani padam kebakaran
Oleh ZAKKINA WATI AHMAD TARMIZI

21 April 2022, 6:28 pm
SEREMBAN – Tahap kesedaran dan kepatuhan orang awam terhadap keselamatan kebakaran di Negeri Sembilan kini semakin meningkat dan ia dilihat didorong menerusi kempen-kempen yang dilaksanakan di media sosial.
Timbalan Pengarah Jabatan Bomba dan Penyelamat negeri, Abd. Rahman Ali malah berkata, orang awam kini juga semakin berani untuk mengambil langkah perlu untuk memadamkan kebakaran sebelum ketibaan anggora bomba.
“Kami dapat melihat tahap kesedaran masyarakat yang semakin tinggi dan baik terutamanya dalam kalangan pemilik rumah.
“Mereka amat mengambil berat tentang kesedaran berkaitan kebakaran dan diperoleh melalui kempen yang telah dilaksanakan dalam media sosial. Orang awam juga dilihat berani memadamkan kebakaran sebelum ketibaan pihak bomba,” katanya.
Beliau berkata demikian kepada pemberita selepas merasmikan Kempen Keselamatan Kebakaran dan Op Rondaan Sempena Musim Perayaan Aidilfitri Peringkat Jabatan Bomba dan Penyelamat Negeri Sembilan di Seremban 2, di sini hari ini. – KOSMO! ONLINE.


Sering terbayang cucu, petanda mereka akan pergi
Oleh MOHAMAD HAFIZI BIN MOHD SAID

21 April 2022, 5:55 pm
PARIT – Hasrat seorang datuk untuk melihat dua cucunya menggayakan jubah dan abaya pemberiannya tidak kesampaian apabila dua beradik itu maut dalam kebakaran sebuah rumah kedai di Seri Iskandar awal pagi tadi.
Mohamed Hamidi Mohd Alias, 60, berkata, dia serta isterinya, Zairinah Abdullah, 57, masih terkejut dengan kejadian yang menimpa kedua-dua cucunya di saat Syawal hampir menjelang.
Menurut Mohamed, kali terakhir mereka bertemu pada Ramadan pertama semasa berbuka puasa sekeluarga.
“Ketika itu saya serahkan jubah untuk cucu lelaki, Muhammad Fahmi Mohd. Fazlan Nizam, enam tahun dan abaya serta gelang tangan kepada Nor Fahmia, enam bulan yang dibeli semasa umrah.
“Beberapa hari sebelum kejadian saya sering terbayang wajah mereka dan berhasrat untuk jumpa, namun dikejutkan dengan berita sedih ini,” ujarnya semasa ditemui di Hospital Changkat Melintang di sini.
Sementara itu, nenek kedua-dua mangsa, Zairinah pula berkata, meskipun dia reda cucunya pergi pada bulan Ramadan, dia masih berasa sedih kerana telah menjaga cucu sulungnya dari kecil lagi. – KOSMO! ONLINE


Pelabuhan Klang bakal lebih efisien dengan SOP baharu
Oleh EDDY AQMAL MOHAMED HAMIDI

21 April 2022, 6:21 pm
PUTRAJAYA – Kementerian Pengangkutan (MOT) mengumumkan pelaksanaan prosedur operasi standard (SOP) baharu bagi kerja-kerja memproses kontena yang tiba di Pelabuhan Klang dalam usaha untuk menyelesaikan masalah kesesakan di situ.
Menterinya, Datuk Seri Dr. Wee Ka Siong berkata, berpandukan SOP tersebut, bermula 1 Mei ini kerja-kerja memproses kontena yang tiba di Pelabuhan Klang perlu diselesaikan dalam tempoh tiga hari selain mengehadkan jangka masa pemprosesan setakat 30 hari sahaja.
“SOP baharu ini adalah bagi menangani isu kontena yang tersadai selama bertahun-tahun di Pelabuhan Klang sehingga mengakibatkan kerugian malah ia juga sekaligus dapat mempercepatkan waktu pemeriksaan oleh agensi-agensi berkaitan.
“Dahulu tiada tempoh masa yang diberikan untuk mengeluarkan kontena dari pelabuhan namun kini kita tetapkan satu hari satu pemeriksaan jadi selepas tiga hari kontena tersebut sudah bersedia untuk dialihkan keluar,” katanya.
Beliau berkata demikian pada sidang akhbar selepas menyempurnakan mesyuarat bersama pemain industri logistik di Ibu Pejabat MOT di sini hari ini.
Menurut Ka Siong, usaha melancarkan proses pemeriksaan tersebut bakal melibatan kerjasama daripada pelbagai agensi seperti Jabatan Kastam Diraja Malaysia (JKDM), Kementerian Kesihatan (KKM) dan Jabatan Perkhidmatan Kuarantin dan Pemeriksaan Malaysia (Maqis).

Tambah beliau, selepas tempoh tiga hari itu berlalu dan masih ada keraguan terhadap status kontena atau didapati tidak disytihar, agensi berkaitan boleh melakukan pemeriksaan bermula hari ke tiga itu sehingga maksimum hari ke 30. – KOSMO! ONLINE


Bestari, Siti Khadijah jalin kerjasama dalam Kempen Ramadan 2022
Oleh NUR HUDA MUSA

21 April 2022, 5:16 pm
PETALING JAYA – Syarikat pengeluar rangkaian Tepung Goreng Ayam Bestari menjalinkan kerjasama dengan jenama pakaian solat terkenal Siti Khadijah bagi kempen Ramadan 2022, Bingkisan Hati Bestari x Siti Khadijah.
Syarikat Bestari dalam satu kenyataan berkata, melalui kerjasama tersebut, kedua-dua jenama itu menawarkan produk masing-masing yang dipek secara eksklusif dan boleh dijadikan hadiah istimewa untuk diberikan kepada insan tersayang sempena Ramadan.
“Ramadan kali ini pastinya lebih istimewa, amalan tarawih dan moreh yang dilengkapi dengan keenakkan sajian Bestari bersama lambang cinta abadi Siti Khadijah.
“Dipek secara ekslusif di dalam kotak yang direka khas di mana mengandungi sepasang telekung Siti Khadijah yang turut ditenun dengan logo Bestari serta empat kotak produk Bestari seperti Pracampuran Serbuk Kari Segera Ayam 75 gram (g), Pracampuran Serbuk Kari Segera Makanan Laut 75g, Tepung Goreng Ayam 150g dan juga Serbuk Campuran Telur Masin Keemasan 150g sebagai hadiah istimewa buat yang tersayang,” katanya.
Katanya, Bingkisan Hati Bestari x Siti Khadijah itu diharapkan bukan sahaja dijadikan sebagai hadiah, malah turut menjadi asbab berkongsi rezeki dan rasa bahagia indahnya Ramadan dan meraikan Syawal yang mulia bersama keluarga tercinta.
“Bingkisan Hati x Siti Khadijah ini boleh didapati di seluruh rangkaian butik Siti Khadijah dengan pembelian mana-mana koleksi telekung berikut – Signature Rumi, Signature Tiara atau Modish Casa (stok adalah terhad),” ujarnya.

Pelanggan boleh melayari laman web www.sitikhadijah.com atau kunjungi butik Siti Khadijah di Seksyen 15, Shah Alam; pusat beli-belah Alamanda, Putrajaya; Bangi Sentral, Bandar Baru Bangi; Bandar Baru Uda, Johor Bahru; Busana Mara, Kuala Lumpur; Suria KLCC, Kuala Lumpur; Ipoh, AEON Mall, Kota Bharu dan Kuantan.
Selain itu katanya, Bestari juga melancarkan kempen Bestari x Siti Khadijah bermula 1 April sehingga 31 Mei 2022 yang menawarkan hadiah RM15,000.
“Melalui kempen ini pengguna hanya perlu membuat pembelian produk-produk Bestari dan berpeluang untuk memenangi hadiah daripada Bestari bernilai RM15,000.
“Kempen ini juga menawarkan Hadiah Utama x 10 helai Telekung Siti Khadijah (Modish Cadina), Hadiah Pertama x 40 helai Telekung Siti Khadijah Signature Amica dan Hadiah Saguhati x100 E-wallet Touch n Go bernilai RM50,” ujarnya. – KOSMO! ONLINE


Identiti 6 etnik Rohingya maut dilanggar dikenal pasti
Oleh SAFINA RAMLI

21 April 2022, 5:34 pm
GEORGE TOWN – Polis mengenal pasti identiti mangsa kemalangan maut di Kilometer 165 Lebuh Raya Utara-Selatan arah selatan dekat Nibong Tebal dekat sini membabitkan etnik Rohingya yang sedang melarikan diri pagi semalam.
Ketua Polis Pulau Pinang, Datuk Mohd. Shuhaily Mohd Zain berkata, mangsa adalah kanak-kanak lelaki berusia sembilan tahun, kanak-kanak perempuan berusia lapan tahun, dua perempuan berusia 18 dan 14 tahun serta dua lelaki berusia 20 dan 36 tahun.
“Hubungan antara kesemua mangsa masih belum dapat dikenal pasti dan kita masih menunggu laporan daripada Jabatan Imigresen (mengenainya),” katanya pada sidang akhbar Ibu Pejabat Polis Kontinjen (IPK) Pulau Pinang di sini hari ini.
Tambahnya, seorang lelaki dan seorang perempuan yang cedera ringan dalam kemalangan itu telah mendapat rawatan di Hospital Sungai Bakap, Nibong Tebal di sini.
Mengulas lanjut, beliau berkata, pihak polis telah mengambil keterangan daripada lelaki berusia 53 tahun yang memandu kereta jenis Toyota Vios yang dipercayai merempuh mangsa.
“Pihak polis masih menyiasat kejadian kemalangan ini dan kami masih mencari saksi kejadian.

“Setakat ini tidak ada saksi yang tampil mengatakan bahawa kenderaan berkenaan dipandu dengan laju, malah ada penduduk tempatan telah menasihati tahanan berkenaan agar jangan melintas jalan ketika itu,” katanya lagi. – KOSMO! ONLINE.


Pembeli mahu KPKT campur tangan isu keselamatan menara komersial
Oleh KOSMO!

21 April 2022, 5:05 pm
PETALING JAYA – Pembeli sebuah menara komersial di sini menggesa Kementerian Perumahan dan Kerajaan Tempatan (KPKT) segera campur tangan berhubung isu keselamatan bangunan itu yang didakwa diragui dari segi kelulusannya.
Menurut wakil pembeli, Woo Sau Ming, antara isu yang dibangkitkan pihaknya adalah berkaitan pemasangan lantai tambahan mezanin di bangunan tersebut yang didakwa melanggar peruntukan Seksyen 44 (3) Undang-Undang Kecil Bangunan Seragam (UBBL) 1984 dan Akta Perkhidmatan Bomba 1988.
Sau Ming berkata, bangunan itu telah diserahkan dan diduduki sejak empat tahun lalu di mana hampir 30 peratus penghuni menggunakan unit tersebut sebagai kediaman dan bukannya kegunaan komersial.
“Kami musykil kerana jika pemasangan tidak mengikut kelulusan bagaimana pensijilan oleh Jabatan Bomba dan Penyelamat telah berjaya diperbaharui sejak tiga tahun lalu.
“Kami juga telah menulis surat kepada pemaju dan badan pengurusan bersama (JMB) meminta pengesahan kelulusan Majlis Bandaraya Petaling Jaya (MBPJ) untuk pemasangan lantai mezanin, namun tiada maklum balas daripada pihak berkenaan,”katanya dalam satu kenyataan di sini hari ini.
Mengulas lanjut Sau Ming berkata, lantai mezanin yang telah dipasang itu juga diperbuat daripada papan lapis dan vinil tanpa pengesan asap dan perenjis tambahan yang memberi risiko kebakaran.

Dia yang memiliki dua unit dalam bangunan komersial tersebut menambah, pihak pembeli telah melancarkan satu petisyen kepada pihak KPKT untuk menyemak dan meminda undang-undang berkaitan Akta Pengurusan Strata 2013 dan Peraturan-Peraturan Pengurusan Strata (Penyenggaraan dan Pengurusan) 2015.
“Ia bagi memastikan pemaju dan JMB memberi maklumat tentang dana pemilik dan isu-isu bangunan tanpa halangan,” katanya.-KOSMO! ONLINE


Polis Johor tahan 266 individu dalam Op Tapis
Oleh KHAIRUL MOHD. ALI

21 April 2022, 5:28 pm
JOHOR BAHRU – Polis Johor berjaya menahan seorang lelaki berusia 49 tahun dan merampas pelbagai jenis dadah bernilai RM228,495 dalam tiga serbuan berasingan yang dijalankan di sekitar bandar raya ini, awal pagi hari ini.
Ketua Jabatan Siasatan Jenayah Narkotik Johor, Asisten Komisioner Mohd. Afzanizam Yahaya berkata, serbuan itu dijalankan bermula pukul 12.15 tengah malam sehingga pukul 1.40 pagi.
Menurut beliau, ujian saringan air kencing bagaimanapun mendapati suspek lelaki warganegara tempatan itu negatif daripada penyalahgunaan dadah.
“Serbuan itu juga menyaksikan polis berjaya merampas pelbagai jenis dadah antaranya 2.08 kilogram (kg) ekstasi; 1 kg serbuk kafein; 5.7 liter cecair ekstasi, 35.5 gram ketamin; 209 biji pil ekstasi dan 50 biji pil eramin 5 dengan nilai keseluruhan RM228,495.
“Dalam serbuan berkenaan, polis turut menyita wang tunai sebanyak RM7,200 dan seutas gelang emas,” katanya dalam satu kenyataan, di sini hari ini.
Sementara itu, dalam Ops Tapis Khas yang dijalankan bermula 18 April hingga 20 April lalu, pihaknya berjaya menahan seramai 265 individu atas pelbagai kesalahan dadah. – KOSMO! ONLINE.


PNB umum Rangka Kerja Kelestarian baharu
Oleh KOSMO!

21 April 2022, 5:10 pm
PETALING JAYA – Permodalan Nasional Berhad (PNB) mengumumkan Rangka Kerja Kelestarian baharu untuk mentakrif dan memfokuskan kepada matlamatnya demi masa depan yang lebih mampan di tengah-tengah perubahan landskap pelaburan global yang berubah.
Menurut kenyataan yang dikeluarkan, rangka kerja kelestarian itu menyatukan semua usaha PNB dalam pelbagai bidang kelestarian di dalam satu rangka kerja yang jelas dan komprehensif serta menggariskan 10 komitmen di bawah tiga teras.
Teras tersebut adalah persekitaran, sosial dan juga tadbir urus (ESG).
Bagi cabang persekitaran, PNB komited kearah Syarikat Sifar Bersih menjelang 2025, mencapai portfolio sifar bersih menjelang tahun 2050 serta melabur RM10 bilion dalam aset hijau dan peralihan menjelang tahun 2030.
Untuk teras sosial, firma pelaburan terbesar itu mahu menangani isu-isu mengenai ekuiti dan keterangkuman, di bawah teras ini, Kumpulan komited untuk mengimbangi keuntungan PNB dengan pelaburan sosial agar ia sejajar dengan misi meningkatkan kekayaan golongan bumiputera.
Bagi teras tadbir urus pula, PNB akan menjadi lebih telus dan aktif dalam melibatkan isu berkaitan ESG dan perubahan iklim.

Mengulas mengenai kenyataan tersebut, Presiden dan  Ketua Eksekutif Kumpulan, Ahmad Zulqarnain Onn berkata, pihaknya  akan bekerjasama dengan syarikat pelaburan bagi membangunkan pelan penciptaan nilai yang akan memastikan pertumbuhan mampan operasi dan prestasi kewangan mereka.
“Terdapat tekanan yang hebat pada masa kini untuk syarikat menunjukkan prestasi kewangan, dan pada masa yang sama turut menerapkan aspek ESG ke dalam perniagaan mereka.
“ Kami percaya bahawa, melalui usaha kolektif kami, cara baharu menjalankan perniagaan ini akan mewujudkan manfaat yang bermakna untuk PNB, syarikat pelaburan kami, rakan kongsi serta empat  pihak berkepentingan lain dan pastinya jutaan rakyat Malaysia yang telah memberi kepercayaan kepada kami untuk mengurus pelaburan mereka.” jelasnya. -KOSMO! ONLINE


Sindiket penipuan guna nama pegawai LHDN dikesan
Oleh SOFIAN BAHAROM

21 April 2022, 5:47 pm
PUTRAJAYA – Sindiket penipuan yang menggunakan nama pegawai Lembaga Hasil Dalam Negeri (LHDN) bagi membuat perolehan serta pembelian aset daripada sebuah syarikat perabot telah dikesan oleh pihak lembaga tersebut.
LHDN dalam satu kenyataan memberitahu, sindiket terbabit telah menyediakan dua kad nama palsu yang menggunakan nama pegawai LHDN bagi membolehkan mereka membuat pesanan pembelian peralatan perabot untuk kegunaan di pejabat LHDN berkenaan.
“Bagi meyakinkan lagi mangsa, sindiket ini turut menyediakan dokumen pesanan pembelian (purchase order) palsu bagi tujuan yang tidak bermoral ini.
“Dokumen tersebut mengandungi butiran jenis-jenis peralatan perabot yang ingin dipesan serta turut dilengkapi dengan tandatangan palsu pegawai LHDN,” katanya hari ini.
Sehubungan itu, kenyataan tersebut memberitahu, LHDN mengingatkan orang ramai agar sentiasa berwaspada dengan kegiatan sindiket penipuan yang menyamar sebagai pegawai lembaga bertujuan untuk memperdayakan mangsa.
Tambahnya, LHDN amat memandang serius terhadap perkara ini dan orang ramai dinasihatkan supaya berhati-hati dengan setiap panggilan, emel mahupun surat atau dokumen yang meragukan. – KOSMO! ONLINE


Ramai dilema bila mahu balik beraya
Oleh KOSMO!

21 April 2022, 5:13 pm
PETALING JAYA – Orang ramai mula dilema bilakah hari yang sesuai untuk pulang ke kampung bagi menyambut Hari Raya Aidilfitri.
Tinjauan Kosmo! di media sosial mendapati, orang ramai meluahkan rasa bimbang dengan keadaan lalu lintas yang dijangka akan sesak teruk berikutan orang ramai mahu pulang ke kampung masing-masing.
Selain itu, ada juga pengguna media sosial yang berkongsi tips sekiranya berdepan dengan kesesakan lalu lintas semasa pulang beraya nanti.
“Jadi kalian balik kampung hari apa? Nak cakap kekal tabah siap-siap kepada yang balik naik kereta hari Jumaat, Sabtu, Ahad,” ciap seorang pengguna Twitter, @brgsjks.
“Jumaat petang lepas kerja baru balik dari Pulau Pinang ke Kedah. Walaupun dekat tapi kena siapkan mental fizikal juga nak hadap ‘jem’,” kongsi Aina.
“Balik malam Sabtu, belum gerak lagi tapi dah terbayang-bayang kesesakan jalan,” kata Amy.

“Pertama kali nak balik beraya kampung suami di Kelantan. Teruja terutama sekali nak menghadap kesesakan sebab saya dan keluarga semua menetap di Selangor, jadi tak pernah ada pengalaman langsung balik kampung. Doakan perjalanan kami selamat pergi dan balik!,” kata Fatin.
“Senang nak elak jem ini mulakan perjalanan lepas sahur, awal pagi biasanya tak banyak kereta. Bagi yang perempuan kalau tak boleh puasa, jangan lupa siapkan makan minum dalam kereta,” kongsi Alia.
“Masa tersangkut dalam kesesakan nanti jangan lupa berbual dengan orang lorong sebelah,” seloroh Ndxra.
Terdahulu, kerajaan memberi jaminan tidak akan melaksanakan kembali Perintah Kawalan Pergerakan (PKP) dan sekatan untuk pulang ke kampung bagi sambutan Aidilfitri tahun ini. – KOSMO! ONLINE


PKRC Melaka akhirnya ditutup
Oleh DIYANATUL ATIQAH ZAKARYA

21 April 2022, 5:21 pm
JASIN – Pusat Kuarantin dan Rawatan Covid-19 Berisiko Rendah (PKRC) Pusat Dagangan Antarabangsa Melaka (MITC) akan ditutup pada 30 April ini.
Pengerusi Jawatankuasa Kesihatan dan Anti Dadah negeri, Dr. Muhamad Akmal Saleh berkata, PKRC itu ditutup selepas kapasiti penggunaan semasa katil pesakit hanya merekodkan kadar 15 peratus.
Katanya, semua pesakit Covid-19 yang berisiko rendah akan mula ditempatkan di Hospital Melaka dan Kolej Jururawat untuk menerima rawatan lanjut.
“Selepas hampir setahun dibuka, PKRC MITC akan ditutup secara rasminya pada 30 April ini dan satu majlis meraikan kejayaan ini akan dibuat pada 27 April.
“Kita tutup pusat itu kerana kadar penggunaan katil hanya 15 peratus, jadi lebih baik ia ditutup dan sementara ini pesakit ditempatkan di Hospital Melaka selain di Kolej Jururawat,” katanya selepas mengetuai serbuan Ops Raya 2022 bersama Pengarah Kesihatan negeri, Dr. Rusdi Abd. Rahman di sini, hari ini. – KOSMO! ONLINE.


PATI kempunan balik raya
Oleh NUR ALINA HASSAN

21 April 2022, 5:13 pm
BATU PAHAT- Hasrat empat pendatang asing tanpa izin (PATI) menyeludup keluar untuk pulang ke negara asal gagal selepas kesemua mereka diberkas Jabatan Kastam Diraja Malaysia (JKDM) Johor.
Dalam kejadian pukul 6.45 petang Ahad lalu, pihak Kastam turut menemui satu bungkusan mampat disyaki dadah dalam teksi berkenaan diletakkan di ruangan alas kaki tempat duduk hadapan.
Pengarah Kastam Johor, Sazali Mohamad berkata, ketika pihaknya mengadakan rondaan berhampiran Jalan Kampung Sungai Mengkudu, di sini, mereka telah terserempak dengan sebuah teksi jenis Proton Exora yang mencurigakan.
“Pasukan kami bertindak mengekori kenderaan tersebut namun secara tiba-tiba teksi tersebut berhenti di tepi jalan dan salah seorang daripada penumpang telah keluar melarikan diri ke ladang sawit berhampiran.
“Melihat kejadian itu, pasukan kami dengan pantas mengejar suspek dan berjaya memberkas lelaki itu daripada melepaskan diri. Hasil pemeriksaan rapi ke atas kenderaan pula kemudiannya menemui lima orang lelaki terdiri daripada seorang pemandu teksi warga tempatan dan empat PATI,” katanya dalam kenyataan hari ini.
Beliau berkata, pemeriksaan lanjut mendapati kesemua warga asing itu gagal mengemukakan dokumen perjalanan yang sah.-KOSMO! ONLINE


29 Julai keputusan Mawar ketepi penghakiman ingkar
Oleh NUZULSHAM SHAMSUDDIN

21 April 2022, 5:10 pm
BANGI  – Mahkamah Sesyen Sivil di sini menetapkan 29 Julai ini, bagi keputusan permohonan usahawan Mawar Karim untuk mengenepikan penghakiman ingkar kehadiran yang telah direkodkan terhadapnya pada 11 Januari 2022 yang lalu tanpa kehadiran beliau sama ada melalui peguam atau pun secara sendiri dalam tindakan tersebut sebelum ini.
Tindakan ini adalah berhubung dengan suatu perjanjian pinjaman persahabatan (friendly loan agreement) berjumlah RM720,000 yang dikatakan telah dimeterai oleh Mawar dan seorang lelaki.
Walaubagaimanapun, Mawar  telah menafikan dakwaan tersebut sewaktu sidang media khas berkenaan tindakan ini yang telah diadakan pada semalam.
Hakim Effandi Nazila Abdullah telah menetapkan tarikh itu dalam satu prosiding dalam kamar yang dihadiri peguam Nik Zarith Nik Moustpha yang mewakili lelaki itu Nabil Mat Jahya selaku plaintif dan peguam Datuk Mohd. Imran Tamrin yang mewakili Mawar selaku defendan.
Sejurus selepas prosiding tamat, peguam bagi kedua-dua belah pihak plaintif dan defendan itu ketika ditemui berkata bahawa pihak-pihak perlu memfailkan afidavit jawapan, afidavit balasan, hujahan bertulis dan hujahan balas masing-masing sebelum tarikh keputusan itu  sepertimana yang telah diarahkan oleh Mahkamah pada hari ini.
“Oleh kerana pihak kami baru dilantik oleh anakguam (Mawar) untuk mewakilinya, kami telah mengemukakan permohonan supaya mahkamah mendengar dan mempertimbangkan antaranya permohonan agar penghakiman ingkar kehadiran bertarikh 11 Januari 2022 yang telah direkodkan tanpa kehadiran Mawar sebelum ini diketepikan,” kata Dato’ Mohd Imran Tamrin.

Walaubagaimanapun dalam prosiding pada hari ini, plaintif dan defendan tidak hadir ke mahkamah dan hanya mewakilkan peguam masing-masing.
Kelmarin Kosmo! Online melaporkan Mohd Imran Tamrin menerusi satu kenyataan mengesahkan anak guamnya itu tidak pernah muflis dan masih boleh menjalankan perniagaan seperti biasa.
Menurut peguam itu, sehingga 18 April 2022 , Mawar masih lagi seorang yang tidak bankrap dan tiada sebarang notis kebankrapan yang telah diserahkan kepada beliau setakat hari ini.
Terdahulu, Mawar atau nama sebenarnya Mawar Abdul Karim berdepan dengan risiko tindakan pengisytiharan kebankrapan susulan dakwaan ingkar perjanjian dan tidak membayar wang pinjaman berjumlah RM720,000 kepada seorang rakan.
Sebelum ini, pada 13 April lalu, bekas isteri kepada pelakon Fizo Omar itu tampil mempertahankan diri selepas didakwa menjadi mangsa fitnah seorang individu yang digelar ‘S’ berhubung isu kononnya telah diisytiharkan bankrap selepas melarikan diri daripada membayar hutang.
Menerusi hantaran yang dimuat naik dalam InstaStory miliknya, Mawar, 33, memberitahu telah beberapa kali menjadi mangsa fitnah kepada seorang individu yang digelar sebagai ‘S’ sejak tahun lalu lagi bermula dengan isu sekatan jalan raya, lari daripada hutang dan bankrap. – KOSMO! ONLINE


Kempen Riang Raya Maxis hargai OKU
Oleh MOHD RIDZAUDDIN ROSLAN

21 April 2022, 4:41 pm
KUALA LUMPUR – Penyedia perkhidmatan telekomunikasi, Maxis meraikan sambutan Aidilfitri tahun ini dengan menghargai golongan orang kelainan upaya (OKU) menerusi Kempen Riang Raya Maxis yang dilancarkan sempena perayaan itu.
Ketua Jenama dan Pemasaran Maxis, Tai Kam Leong berkata, kempen bertujuan merapatkan rakyat melalui kemungkinan baharu dalam teknologi dan lagu raya itu dilaksanakan melalui komitmen Rangkaian Kita, Rangkaian Malaysia.
“Kempen Riang Raya Maxis menceritakan mengenai kehidupan pemuzik jalanan di mana mereka boleh mempersembahkan alunan lagu raya melalui kiub maya yang disediakan.
“Kiub itu ditempatkan di pusat beli-belah NU Sentral Kuala Lumpur dan Kota Bharu Mall, malah persembahan mereka juga akan dimainkan di Maxis Stores seluruh negara,” katanya kepada pemberita pada Majlis Pelancaran filem Last Kopek sempena Kempen Riang Raya Maxis di sini tadi.
Turut hadir Presiden Persatuan OKU Sentral, Senator Datuk Ras Adiba Mohd. Radzi.
Menurut Kam Leong, Maxis dan Persatuan OKU Sentral turut bekerjasama dengan pemuzik kurang upaya yang mana persembahan golongan itu akan dipaparkan menerusi platfrom kiub maya.

“Rakyat Malaysia juga boleh berkongsi rezeki dengan mengimbas kod QR pada kiub maya itu dan terus menderma kepada Persatuan OKU Sentral,” ujarnya.
Sementara itu, Ras Adiba turut melahirkan perasaan teruja atas inisiatif yang diambil Maxis dalam menghargai golongan OKU melalui pelancaran kempen berkenaan.
“Golongan OKU amat luar biasa dan mempunyai bakat berbeza, oleh itu mereka sering menjadi pengguna awal teknologi bagi membolehkan kehidupan lebih sempurna,” jelasnya. – KOSMO! ONLINE


Derita Ahmad Shahrul dapat perhatian
Oleh ABDUL RAZAK IDRIS

21 April 2022, 4:20 pm
KLANG – Penderitaan bekas pekerja pengendali peralatan kontena di Pelabuhan Utara di sini yang perutnya membesar dipenuhi air sebelum ini mendapat perhatian sewajarnya.
Ahmad Shahrul Nizam Nayan, 54, yang hanya mampu terbaring di atas katilnya dikunjungi pihak Pertubuhan Keselamatan Sosial (Perkeso) dan Ahli Dewan Undangan Negeri (ADUN) Pelabuhan Klang, Azmizam Zaman Huri.
Timbalan Pengurus Perkeso Klang, Ahmad Haswadi Hashim berkata, pihaknya akan mencadangkan peruntukan menerusi Elaun Layanan Sentiasa sebanyak RM500 bagi kos menjaga Ahmad Shahrul.
Katanya, sebelum ini lelaki itu menerima pencen ilat sebanyak RM1,400.21.
“Maknanya, bayaran bulanan akan menjadi RM1,900.21 apabila diluluskan nanti dalam mengurangkan beban yang dihadapi Ahmad Shahrul.
“Kita akan melihat bantuan lain bagi mengelakkan penyakitnya terus melarat. Pada hari ini, kita turut menyumbang barangan keperluan dan lapik belakang berisi udara untuk keselesaan pesakit berbaring,” katanya selepas melawat Ahmad Shahrul di Kampung Nelayan, Teluk Gong, di sini hari ini.

Sementara itu, Azmizam memaklumkan akan bertemu dengan Lembaga Zakat Selangor (LZS) untuk menyemak semula keperluan perubatan yang diperlukan Ahmad Shahrul.
“Buat masa ini dia menerima bantuan perubatan RM480. Saya lihat keadaan pesakit makin melarat disebabkan perutnya semakin membesar sejak saya menemuinya kali terakhir beberapa bulan lalu.
“Justeru, berharap pihak LZS menaikkan bantuan perubatan selaras keperluan semasa. Jika ada pihak yang ingin membantu boleh juga membantu sama ada daripada aspek perubatan mahupun kebajikan,”katanya.
Kosmo! pada 18 April lalu melaporkan seorang bekas pekerja pengendali peralatan kontena di Pelabuhan Utara menderita penyakit misteri sejak tujuh tahun lalu yang menyebabkan perutnya dipenuhi air dan membesar sehingga ukur lilit pinggang melebihi 200 sentimeter. – KOSMO! ONLINE


Kereta bawa enam guni mercun bola terbabas
Oleh YATIMIN ABDULLAH

21 April 2022, 4:44 pm
PASIR MAS – Seorang penyeludup lari meninggalkan kereta dipandunya yang membawa enam guni mercun bola bernilai RM3,000 selepas terbabas di jalan Kampung Perah, Slow Machang di sini semasa dikejar polis pagi tadi.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, anggota polis melihat sebuah kereta jenis Toyota Camry dipandu dalam keadaan mencurigakan di jalan berhampiran kawasan perumahan Prima, Lubok Jong semasa menjalankan rondaan rutin kira-kira pukul 8.15 pagi.
Menurutnya, polis mengarahkan kereta itu berhenti namun, pemandunya bertindak memecut kereta tersebut.
“Anggota polis telah menghubungi Ibu Pejabat Polis Daerah Pasir Mas untuk mendapatkan bantuan dari unit kereta peronda polis untuk mengejar suspek.
“Semasa tiba di jalan Kampung Perah, Slow Machang di sini, kereta dipandu suspek terbabas di bahu jalan. Lelaki itu kemudian dilihat keluar dari kereta sebelum melarikan diri ke arah kawasan semak,” katanya dalam satu kenyataan di sini hari ini.
Mohd. Nasaruddin berkata, pemeriksaan lanjut di dalam kereta itu telah menemui enam guni mengandungi mercun bola yang diseludup dari negara jiran.

Menurutnya, polis menunggu di lokasi kejadian selama 30 minit namun, tiada individu yang datang mengambil kereta tersebut.
Tambahnya, kes disiasat mengikut Seksyen 8 Akta Bahan Letupan 1957. – KOSMO! ONLINE


Petugas Jabatan Perhutanan cedera diserang Orang Asli
Oleh ABDUL RASHID ABDUL RAHMAN

21 April 2022, 4:25 pm
BERA – Seorang petugas Jabatan Perhutanan mengalami kecederaan di bahagian tangan selepas diserang dengan sebilah parang oleh seorang lelaki dipercayai Orang Asli ketika melakukan pemantauan di Hutan Simpan Bukit Penchorong di sini semalam.
Mangsa berumur 55 tahun yang bekerja sebagai pemandu Jabatan Perhutanan itu mengalami kecederaan di bahagian pergelangan tangan kanan akibat terkena parang panjang ketika menepis senjata itu yang digunakan lelaki Orang Asli terbabit.
Ketua Polis Daerah Bera, Superintendan Mansor Samsudin berkata, semasa kejadian mangsa membawa tiga orang penyelia dan seorang pegawai bagi melakukan lawatan ke kawasan lesen balak Bukit Penchorong di sini.
“Setiba di lokasi kejadian, mangsa menghampiri sebuah lori yang sedang berhenti dan memanggil dua lelaki untuk bertanya sebelum tiba-tiba datang seorang lelaki Orang Asli dan meletakkan parang di leher mangsa.
“Mangsa kemudiannya menepis parang panjang tersebut sehingga pergelangan tangan kanannya mengalami kecederaan dan beredar dari tempat kejadian ketika suspek cuba membuka pintu kenderaan yang dinaiki mangsa,” katanya di sini hari ini.
Menurut Mansor, mangsa kemudiannya mendapatkan rawatan di Klinik Kesihatan Bandar 32 di sini sebelum membuat laporan polis.

Kes disiasat mengikut Seksyen 307 Kanun Keseksaan dan siasatan masih giat dilakukan termasuk bagi mengesan suspek terlibat. – KOSMO! ONLINE


465 murid SK Simpang Ampat diancam tanah runtuh
Oleh DIYANATUL ATIQAH ZAKARYA

21 April 2022, 4:30 pm
ALOR GAJAH – Seramai 465 murid di Sekolah Kebangsaan (SK) Simpang Ampat di sini terpaksa meneruskan pembelajaran dalam keadaan diancam risiko kejadian tanah runtuh.
Yang Dipertua Persatuan Ibu Bapa dan Guru (PIBG) SK Simpang Ampat, Taufik Abd. Rahman berkata, bangunan tiga tingkat blok C di sekolah tersebut kini telah retak dan tidak boleh digunakan sejak Mac lalu.
Katanya, kejadian itu dipercayai berpunca daripada projek perumahan berdekatan yang didakwa membuat potongan tebing tidak mengikut spesifikasi.
“Pejabat Pendidikan Daerah (PPD) telah mengarahkan bangunan blok C dikosongkan sehingga Jabatan Kerja Raya (JKR) mengeluarkan pengesahan keselamatan bangunan.
“Bagaimanapun, keselamatan 465 murid dan 37 guru di sekolah ini masih terancam dengan risiko kejadian tanah runtuh kerana tidak mustahil dengan cuaca hujan lebat berterusan, pergerakan tanah mungkin berlaku,” katanya pada sidang akhbar di SK Simpang Ampat di sini hari ini.
Beliau berkata, lebih 200 murid tahun dua, empat dan lima terpaksa meneruskan sistem penggiliran kerana sekolah mengalami masalah kelas tidak mencukupi.

“Pada hari ini, anak-anak ini terpaksa meneruskan sistem penggiliran, malah pihak sekolah juga terpaksa menggunakan bilik tayang, bengkel reka bentuk teknologi dan perpustakaan untuk dijadikan kelas.
“Mereka ini belajar dalam keadaan yang tidak selesa disebabkan masalah itu,” katanya.
Jelasnya lagi, bangunan yang menempatkan seramai 70 murid prasekolah yang berusia enam tahun itu juga telah mulai retak dan membimbangkan.
Taufik berkata, pihaknya berharap Kementerian Pendidikan (KPM) dan Kementerian Perumahan dan Kerajaan Tempatan dapat mengambil tindakan segera untuk menyelesaikan isu tersebut. – KOSMO! ONLINE


Pengarah muda kahwini wanita gelandangan 39 tahun
Oleh KOSMO!

21 April 2022, 5:00 pm
BEIJING – Sepasang pengantin di China menjadi perhatian netizen kerana bukan sahaja mempunyai usia yang jauh berbeza, bahkan latar belakang mereka turut disifatkan sebagai berlainan darjat, lapor laman berita Suara.com.
Menurut laman berita Sohu News, pengantin perempuan berumur 39 tahun sedangkan usia pengantin lelaki baru 25 tahun.
Pengantin perempuan dahulunya merupakan seorang gelandangan. Dia mencari sesuap nasi dengan mengutip dan menjual botol.
“Dia mula dikenali sebagai gelandangan selepas gambarnya dirakam oleh orang ramai,” demikian menurut Sohu News.
Berbeza dengan pengantin lelaki, meskipun baru berusia 25 tahun, dia berasal dari sebuah keluarga kaya-raya dan merupakan pengarah di sebuah syarikat yang mempunyai ramai pekerja.
“Kisah ini mencetuskan kontroversi dalam kalangan netizen di China. Ada antara netizen yang percaya ia adalah cinta sejati, namun sebilangan yang lain sangsi rumah tangga mereka akan dapat bertahan,” kata Sohu News.

Video majlis perkahwinan pasangan itu menjadi tular di media sosial China, Weibo. Majlis tersebut diadakan secara serba mewah di sebuah hotel terkemuka tempatan  pada 22 Mac lalu. – Agensi


111 tahanan etnik Rohingya masih dikesan polis Pulau Pinang
Oleh SAFINA RAMLI

21 April 2022, 5:02 pm
GEORGE TOWN – Polis Pulau Pinang percaya 111 etnik Rohingya yang masih dicari selepas meloloskan diri dari Depoh Imigresen Sementara Relau di Bandar Baharu, Kedah semalam masih berada di sekitar daerah Seberang Perai Selatan (SPS) dekat sini.
Ketua Polis Pulau Pinang, Datuk Mohd. Shuhaily Mohd. Zain berkata, menerusi Ops Tutup semalam dan hari ini, polis Pulau Pinang berjaya menahan semula 30 orang etnik Rohingya yang kesemuanya lelaki di kawasan Sungai Kerian dan Nibong Tebal.
“Baki yang masih dicari adalah 111 orang (setakat pukul 2 petang), saya tidak pasti sama ada Kontinjen Kedah, Kontinjen Perak atau Jabatan Imigresen ada buat tangkapan semula, ini adalah konteks pencarian yang dijalankan oleh Kontinjen Pulau Pinang.
“Kita percaya mereka masih berada di sekitar lokaliti kita berdasarkan keadaan mereka yang tidak tahu ke mana arah tujuan, jika mereka telah melepasi sempadan Perak, polis di sana sudah bersedia untuk mengesan mereka,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Terdahulu, Mohd. Shuhaily menyampaikan amanat kepada anggota dan pegawai sempena Hari Raya Aidilfitri di Dewan Mutiara, IPK Pulau Pinang.
Dalam kejadian kira-kira pukul 4.30 pagi semalam, seramai 528 tahanan daripada 664 tahanan di depoh tersebut melarikan diri selepas berlaku rusuhan kecil.

Menurut Mohd. Shuhaily, seramai 120 pegawai dan anggota polis Kontinjen Pulau Pinang telah terlibat dalam usaha mengesan semula tahanan yang meloloskan diri itu.
“Hari ini usaha pencarian tahanan yang meloloskan diri turut dibantu oleh Unit Udara PDRM, bagaimanapun saya tidak dapat berikan maklumat lanjut mengenai operasi unit udara ini,”katanya. – KOSMO! ONLINE


Guna TikTok sebar mesej jenayah penipuan dalam talian
Oleh ASLIZA MUSA

21 April 2022, 4:49 pm
IPOH – Aplikasi TikTok menjadi pilihan polis Perak sebagai medium untuk menyampaikan maklumat dan mesej berkaitan jenayah penipuan dalam talian kepada orang ramai.
Ini kerana ia menyampaikan mesej dalam masa yang singkat namun berkesan.
Ketua Polis Perak, Datuk Mior Faridalathrash Wahid berkata, usaha itu bagi meningkatkan lagi kesedaran masyarakat meskipun pelbagai kempen telah dilaksanakan.
Katanya, dalam kebanyakan kes, mangsa terpedaya dengan helah sedangkan agensi kerajaan tidak berurusan melalui panggilan telefon, apatah lagi telefon bimbit.
“Sekarang, kita dapati platform terbaik adalah TikTok. Aplikasi ini bukan orang muda sahaja guna, malah menarik minat mereka yang berusia.
“Mungkin kita akan berkolaborasi dengan bank-bank tempatan buat peraduan agar orang ramai dapat memberi idea bernas dalam kita mendidik masyarakat supaya tidak lagi menjadi mangsa penipuan,” katanya.

Beliau berkata demikian ketika ditemui selepas menghadiri Majlis Perjumpaan Ketua Polis Perak bersama Institusi Kewangan negeri Perak di sini hari ini.
Mengulas lanjut beliau berkata, usaha meningkatkan kesedaran masyarakat mengenai jenayah siber turut dilakukan menerusi ceramah di masjid pada setiap hari Jumaat. – KOSMO! ONLINE


Kebakaran: Jeritan sayu anak panggil abah
Oleh MOHAMAD HAFIZI BIN MOHD SAID

21 April 2022, 4:59 pm
PARIT – Jeritan abah, abah masih terngiang pada seorang peniaga restoran apabila dua anaknya terperangkap dalam kebakaran sebuah rumah kedai di Persiaran SIBC 1, Seri Iskandar pagi tadi.
Bagaimana pun, asap tebal menyebabkan Mohd Fazlan Nizam Mohamed Hamidi, 37, tidak dapat menyelamatkan Muhammad Fahmi, 6, dan anak perempuannya berusia enam bulan, Nur Fahima
Kedua-dua mangsa yang berada dalam sebuah bilik di tingkat dua bangunan itu gagal dibawa keluar kerana asap tebal.
Muhammad Fahmi dan adiknya Nur Fahmia
Mohd Fazlan berkata, dia hanya mampu mendengar jeritan anak sulungnya Muhammad Fahmi, 6, yang memanggil namanya sebanyak tiga kali ketika api sedang marak manakala tiada tangisan didengar daripada Nur Fahmia.
Katanya, ketika itu dia dan isteri sedang mengemas kerusi meja sekitar pukul 4.30 pagi sebelum mendengar jeritan pekerjanya memaklumkan ada asap hitam keluar dari cermin tingkat atas.
“Saya terus naik mencari anak-anak saya dan terdengar Muhammad Fahmi menjerit memanggil nama saya dan saya berlari masuk namun asap terlalu tebal dan saya sukar bernafas.

“Saya kemudian keluar ambil udara dan masuk sekali lagi, namun masih gagal dan keluar semula sebelum masuk kali ketiga tapi tetap gagal,” katanya yang sugul ketika ditemui pemberita di Jabatan Forensik Hospital Changkat Melintang, di sini.
Menurutnya, pekerjanya juga turut membantu memecahkan tingkap dan memanjat melaluinya untuk mengeluarkan anaknya, namun tidak berjaya sehingga mereka terpaksa menunggu bomba. – KOSMO! ONLINE


DE Asas 2022 catat kadar 18.33 peratus
Oleh LUQMAN RIDHWAN MOHAMED NOR

21 April 2022, 4:53 pm
PUTRAJAYA – Perdana Menteri, Datuk Seri Ismail Sabri Yaakob memaklumkan bahawa Perbelanjaan Peruntukan Pembangunan (DE) Asas 2022 setakat 15 April 2022 adalah pada kadar 18.33 peratus.
Beliau berkata, perkara tersebut dimaklumkan menerusi mesyuarat Jawatankuasa Tertinggi Pemantauan Rancangan Malaysia Kedua Belas (RMK-12) pertama tahun ini yang telah dipengerusikannya hari ini.
Menurutnya, Jawatankuasa Pemudahcara Pelaksanaan Projek Pembangunan Negara (JP4N) telah diwujudkan bagi menangani cabaran-cabaran utama dalam pengagihan DE.
“Mesyuarat bersetuju supaya Ketua Setiausaha semua kementerian melaporkan status perbelanjaan DE kepada Menteri masing-masing pada setiap bulan supaya tindakan segera dapat diambil bagi mempercepatkan pelaksanaan projek.
“Selaras dengan RMK-12, kerajaan telah menetapkan sasaran untuk mencapai status negara berpendapatan tinggi pada 2025,” katanya dalam satu kenyataan hari ini.
Mesyuarat berkenaan turut dihadiri empat Menteri Kanan serta Ketua Jabatan dan Agensi yang terlibat secara dalam talian.

Dalam pada itu, Ismail Sabri berkata, mesyuarat itu telah meluluskan rangka kerja untuk memantau prestasi beberapa petunjuk untuk mencapai sasaran tersebut.
Katanya, petunjuk tersebut merangkumi tiga komponen iaitu kemakmuran, inklusiviti dan kemampanan.
Beliau memaklumkan, ia termasuklah pertumbuhan ekonomi dan peningkatan pendapatan isi rumah; peningkatan daya saing dan produktiviti serta peningkatan sumbangan industri berimpak tinggi kepada ekonomi.
Juga termasuk dalam komponen berkenaan, ujarnya, adalah pembasmian kemiskinan tegar; pembangunan negeri yang seimbang serta kemampanan dan daya tahan alam sekitar.
“Mesyuarat juga membincangkan strategi membasmi miskin tegar menjelang tahun 2025. Fasa 1 Program Pembasmian Miskin Tegar Keluarga Malaysia (BMTKM) yang bermula pada bulan ini melibatkan 80 lokaliti dan kira-kira 5,000 ketua isi rumah (KIR).
“Secara keseluruhannya, sebanyak 1,000 lokaliti akan dipilih untuk pelaksanaan BMTKM sehingga penghujung tahun 2025,” katanya.
Ismail Sabri berkata, pelaksanaan BMTKM menggunakan pendekatan baru yang lebih holistik, bersepadu dan berfokus dengan memberi tumpuan kepada aktiviti penjanaan pendapatan dalam kalangan KIR miskin tegar secara mampan.
“Mesyuarat juga dimaklumkan berkenaan Perancangan Projek Tebatan Banjir yang berjumlah RM15 bilion bagi tempoh lapan tahun (2023 hingga 2030).
“Kaedah pembiayaan projek-projek ini sedang diperincikan oleh Kementerian Kewangan. Perancangan secara holistik ini merangkumi projek jangka masa pendek atau sederhana dan panjang,” katanya. – KOSMO! ONLINE


52 anak yatim dirai berbuka puasa di Menara Kuala Lumpur
Oleh HARRITH HISHAM dan ALIF AZRAI GHAZALI

22 April 2022, 10:18 pm
KUALA LUMPUR – Seramai 52 orang anak-anak yatim daripada Pertubuhan Kebajikan Asnaf Al-Barakh Malaysia diraikan berbuka puasa dan menerima sumbangan duit raya di Menara Kuala Lumpur hari ini.
Majlis berbuka tersebut merupakan program tanggungjawab sosial korporat (CSR) yang dianjurkan oleh Sri Lambuk Catering dengan kerjasama Menara Kuala Lumpur Sdn. Bhd. serta Madani & Co dan Kelab Pemilik Perdana Malaysia (PROPERD).
Penganjur majlis, Mohd. Hazri Mohd. Alam berkata, program berkenaan adalah kesinambungan program sedekah Jumaat yang diadakan setiap minggu sempena Ramadan tahun ini.
“Pelbagai inisiatif telah dirancang dan dilaksanakan untuk membantu mereka yang memerlukan terutama menjelang Aidilfitri. Namun, Kelainan pada kali ini adalah kami mengambil keputusan untuk kolabrasi bersama beberapa pihak lain.
“Jadi kita harapkan majlis ini dapat memberi impak positif dan sedikit sebanyak dapat membahagiakan anak-anak yang diraikan,” katanya ketika ditemui pemberita di sini, hari ini.
Menurut Hazri, majlis julung kali itu juga adalah peluang berharga bagi anak-anak yatim berkenaan memandangkan ini adalah pengalaman pertama mereka menjejakkan kaki di menara tersebut.

Sementara itu, Ketua Pegawai Eksekutif Menara Kuala Lumpur, Ainol Shaharina Sahar berkata, beliau berharap agar lebih banyak program sedemikian dilakukan di Menara Kuala Lumpur.
“Semoga program pada hari ini dapat melakarkan senyuman manis diwajah anak-anak semua.
“Justeru, saya mengalu-alukan lebih banyak pertubuhan bukan kerajaan (NGO) diluar sana untuk mengadakan program sebegini pada masa akan datang,” tambah beliau. – KOSMO! ONLINE


Doktor beri amaran trend kaset ujian RTK Covid-19
Oleh KOSMO!

22 April 2022, 9:00 pm
BANGKOK – Seorang doktor di Thailand memberi amaran kepada masyarakat agar tidak mengumpul atau menyimpan kaset ujian pantas antigen (RTK) atas sebab apa sekali pun, lapor laman berita Coconuts News.
Menurut Pakpoom Dechhatsadin, kaset RTK dikategorikan sebagai sampah perubatan dan perlu dilupuskan dengan teliti.
“Saya melihat semakin ramai  mengikuti trend mengumpul kaset RTK dan menyimpannya dalam bingkai gambar. Ingin diingatkan, kaset RTK negatif bukan satu trofi.
“Meskipun ia adalah kaset ujian negatif, masih terdapat sisa bakteria dan virus yang digunakan pada alat tersebut. Jadi jangan simpan kaset ujian RTK anda,” tegasnya.
Tambah Pakpoom, kaset RTK yang disimpan juga merupakan sumber jangkitan, bukan sahaja virus Covid-18 tetapi pelbagai jenis jangkitan lain yang tidak diketahui.
“Anggap sahaja kaset RTK yang menunjukkan keputusan negatif sebagai negatif palsu dan berkemungkinan positif serta mempunyai virus Covid-19,” tegas Pakpoom. – Agensi


Guna nama Petronas, perdaya cabutan bertuah palsu
Oleh NOR AZIAH MAT NOH

22 April 2022, 10:28 pm
PETALING JAYA – Orang ramai dinasihatkan agar tidak terperdaya dengan pautan cabutan bertuah palsu kononnya anjuran Petronas yang disebar melalui aplikasi WhatsApp.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, pihaknya mengesan satu pautan dikongsi melalui WhatsApp yang mana jika ditekan akan membawa pengguna ke ‘phishing website’.
Menurutnya, pautan yang dikongsi adalah https://thursdaystagnation.top/petronas-qf/tb.php?oiesclfi1650589983456.
“Hasil siasatan mendapati pautan tersebut kelihatan seperti laman web cabutan bertuah dianjurkan Petronas.
“Pengguna akan diminta untuk menjawab empat soalan kaji selidik ringkas dipercayai direka bertujuan mendapatkan data pengguna,” katanya dalam satu kenyataan hari ini.
Jelasnya, sejurus selesai menjawab soalan, pengguna dikehendaki menghantar pautan terbabit kepada 20 orang yang lain.

“Semakan mendapati laman web tersebut adalah palsu dan tiada sebarang kaitan dengan dengan Petronas.
“Orang ramai dinasihatkan agar tidak melayari laman web tersebut kerana dipercayai mengandungi trojan/malware yang boleh membahayakan data tersimpan di peranti milik pengguna,” tegasnya. – KOSMO! ONLINE


Menangi ATIVA, tambahan duit raya serta pulangan tunai dengan Boost!
22 April 2022, 8:14 pm
Sempena bangkitkan semangat dan memeriahkan lagi sambutan Hari Raya Aidilfitri, Boost akan menampilkan iklan Raya pendek bertajuk ‘KebangkiTEN Raya 10 Budak Merah dan Ejen Ali’.
Lebih menarik, pelbagai promosi “KebangkiTEN Raya” ditawarkan daripada aplikasi Boost termasuk duit raya percuma, sebuah Perodua Ativa, Vespa dan pelbagai ganjaran hebat yang lain.
Ingin tahu bagaimana Boost dan Ejen Ali mengembalikan semangat perayaan, pastikan anda membaca artikel ini sehingga penghujung untuk menyaksikan KebangkiTEN Raya ni, serta ketahui pelbagai promosi hebat ditawarkan Boost.
Pelbagai ganjaran ditawarkan

Bermula 15 April sehingga 30 Jun, Boost akan memberi ganjaran hebat iaitu pulangan tunai hingga RM20 serta berpeluang memenangi Perodua Ativa dengan membayar melalui UnionPay QR dengan aplikasi Boost e-dompet.
Antara kedai dan pasar raya terlibat termasuk Econsave, TF Value-Mart, eco-shop, Sports Direct, Jakel, Petron, SOGO dan banyak lagi.

Selain berpeluang memenangi kereta baharu pada Aidilfitri ini, anda juga berpeluang memenangi Vespa serba baharu dengan peraduan Pick & Win. Terdapat tiga variasi warna yang boleh dipilih untuk dipadankan dengan gaya anda.
Pengguna memperoleh Boost Stars untuk setiap pembayaran yang dibuat melalui Boost dan lebih banyak anda berbelanja, lebih banyak Boost Stars anda peroleh.
Dengan Boost Stars, anda boleh menukarnya dengan mudah untuk menyertai Pick & Win dan menggunakannya untuk menebus gajet, barangan rumah dan banyak lagi daripada Katalog Ganjaran BoostUP.
Lebih banyak penyertaan yang anda buat, lebih banyak peluang untuk memenangi hadiah seperti Vespa, iPhone 13, Komputer Riba Permainan MSI dan banyak lagi.
Mahukan Vespa sekarang tanpa tunggu peraduan? Jangan lupa membeli di kedai Dreamshop bermula 18 April sehingga 30 Jun untuk menikmati 10x Boost Stars, serta berpeluang menerima Dompet Dreamshop RM500 percuma untuk beli-belah Raya anda.
Tambahan eDuit Raya hingga RM10 untuk pengguna

Selepas dua tahun tidak dapat berjumpa orang yang tersayang, pasti sudah terbiasa dengan pemberian duit raya dari jauh.
Dengan Boost, anda kini boleh menghantar dan menerima eDuit Raya melalui DuitNow kepada semua rakan dan keluarga anda, tanpa mengira bank atau eWallet yang mereka gunakan!
Lebih menarik, pengguna akan menikmati duit raya tambahan hingga RM10 dalam masa tujuh hari bekerja daripada Boost apabila menerima RM5 eDuit Raya melalui DuitNow.
Apa yang anda perlu lakukan adalah memastikan anda mempunyai Premium Boost Wallet dan pautkan bayaran DuitNow dengan aplikasi Boost anda.
Masih menggunakan Dompet Asas? Naik taraf secara percuma dengan pergi ke Profil anda, mengetik pada “Dompet Saya” dan hanya memberikan butiran untuk mengesahkan identiti anda.

Pulangan tunai RM100 dan 10x Boost Stars

Jika sebut mengenai Raya, pasti terbayang pelbagai juadah rasa yang tersedia. Dengan aplikasi Boost, pengguna boleh menikmati pulangan tunai hingga RM10 apabila anda memesan jamuan berbuka puasa kegemaran dan membeli-belah keperluan raya.
Antara kedai terpilih termasuk McDonald’s, Giant, CU Mart, KFC, MR. DIY., Lotus’s, Parkson, MYDIN, Isetan, Bata dan banyak lagi.
Bukan itu sahaja, nikmati hingga RM100 pulangan tunai apabila anda membeli-belah dalam talian dengan WOWSHOP, ZCITY dan ePheeLive.
Bahkan, anda juga boleh nikmati sehingga 10x Boost Stars (10x setiap pengguna) apabila anda membeli-belah dalam talian dengan Watson’s Online, Zalora, JD Sports Online, Happy Fresh, KFC Online, Pensonic, Famsy Mall dan banyak lagi.
Buat kebajikan di bulan mulia

Sempena bulan Syawal yang mulia, Boost mengajak semua orang untuk KebangkiTEN Raya dengan membantu mereka yang memerlukannya.
Untuk setiap RM10 yang anda dermakan kepada pertubuhan bukan kerajaan (NGO) tempatan terpilih, Boost akan menderma RM1.
Jika anda masih belum membayar zakat, anda boleh melakukannya dengan mudah dari rumah dengan ciri eZakat Boost.
Iklan raya KebangkiTEN Raya
Tahun ini, iklan raya terbitan Boost, ‘KebangkiTEN Raya 10 Budak Merah dan Ejen Ali’ menyampaikan mesej tersirat bagi menaikkan semangat raya anda selepas dua tahun tidak dapat beraya bersama tersayang.
Mengisahkan Abu dan sembilan rakannya yang berbaju sedondon merah menjalankan pelbagai misi untuk menyediakan hidangan tradisional raya, mendapatkan tawaran terbaik untuk baju raya dan menghiasi rumah dengan kemudahan dan tawaran hebat yang diperoleh melalui aplikasi Boost.
Jika nak tahu bagaimana kesudahan kisah mereka, jangan lupa tonton sehingga habis dan rasai sendiri nikmat untuk beraya tahun ini.


Askar Ukraine terselamat kerana telefon Samsung
Oleh KOSMO!

22 April 2022, 9:30 pm
KIEV – Nyawa seorang askar Ukraine diselamatkan oleh sarung telefon pintarnya selepas dia ditembak semasa berperang dengan tentera Russia, lapor akhbar Daily Star semalam.
Sebuah akaun di laman Twitter bernama @OSINTtechnical memuat sebuah klip video memaparkan seorang askar Ukraine menunjukkan bagaimana telefon pintar jenama Samsung jenis S20 Ultra miliknya tertusuk peluru.
Menerusi video tersebut, askar itu dilihat berbaring di dalam parit dan mengeluarkan telefon pintar dari poketnya lalu memusingkannya untuk ditunjukkan pada lensa kamera.
Sebutir peluru kelihatan tertusuk pada belakang telefon sekali gus mengelakkan askar itu daripada cedera.
Sarung telefon tersebut dikenal pasti jenis S-View Flip iaitu  sarung telefon rasmi Samsung yang boleh dibeli di laman web Amazon pada harga £22 (RM123.42).
Bagaimanapun, dia mungkin perlu membeli telefon pintar baharu kerana peranti yang menyelamatkannya itu tidak lagi berfungsi. – Agensi


Tipu urus niaga di Tinder, 5 lelaki diberkas
Oleh NOR AZIAH MAT NOH

22 April 2022, 10:54 pm
AMPANG JAYA – Kegiatan lima lelaki menjalankan penipuan urus niaga dalam talian menerusi aplikasi Tinder mengundang padah apabila diberkas polis dalam serbuan di sebuah apartmen sekitar Taman Nirwana, di sini petang semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, serbuan itu dijalankan sepasukan polis pada pukul 3 petang semalam.
“Hasil pemeriksaan di dalam bilik membawa kepada penahanan lima lelaki termasuk dua lelaki warga China berusia lingkungan 19 hingga 43 tahun.
“Kita juga turut merampas sebuah laptop, beberapa telefon bimbit serta peralatan untuk sambungan jalur lebar internet,” katanya dalam satu kenyataan hari ini.
Jelasnya, suspek akan berkenalan dengan mangsa melalui Tinder dan berbual menerusi aplikasi Wechat.
Mengulas lanjut, suspek akan menawarkan barangan mewah kepada mangsa dengan harga yang lebih murah dari pasaran.

“Sebaik sahaja pembayaran diterima, barangan yang dijanjikan tidak diserahkan kepada mangsa.
“Kesemua suspek telah beroperasi menjalankan kegiatan penipuan ini kira-kira sebulan yang lalu,” ujarnya.
Kes disiasat di bawah Seksyen 420 Kanun Keseksaan kerana menipu dan secara tidak jujur supaya menyerahkan harta kepada mana-mana orang. – KOSMO! ONLINE


Pesakit paling lama dijangkiti Covid-19 selama 505 hari
Oleh KOSMO!

22 April 2022, 8:30 pm
LONDON – Seorang pesakit di Britain dilaporkan bertarung dengan koronavirus selama hampir 18 bulan, dipercayai jangkitan Covid-19  paling lama di dunia, lapor portal berita MailOnline semalam.
Saintis-saintis berkata, pesakit yang identitinya tidak didedahkan itu akhirnya meninggal dunia setelah imunitinya merosot dengan teruk.
Pakar-pakar tidak dapat mendedahkan butiran seperti keadaan pesakit, umur atau sama ada dia telah divaksin atau sebaliknya.
Kes tersebut didedahkan oleh penyelidik-penyelidik dari King’s College London dan sebuah yayasan milik Perkhidmatan Kesihatan Kebangsaan (NHS).
Mereka melakukan kajian terhadap sembilan pesakit berlainan yang memiliki sistem imuniti lemah disebabkan pemindahan organ, HIV dan kanser. Kajian itu dilakukan antara Mac 2020 hingga Disember 2021.
Keputusan kajian mendapati empat daripada mereka meninggal dunia, dua lagi memerlukan rawatan antivirus untuk menghilangkan jangkitan dan dua pesakit lain akhirnya sembuh tanpa rawatan.

Bagaimanapun, pesakit kesembilan turut dijangkiti Covid-19 sejak 412 hari yang lalu. Sekiranya virus tersebut gagal diatasi sebelum kemas kini seterusnya, ia akan mengatasi rekod 505 hari yang dicatat oleh pesakit lain.
Secara purata, sembilan pesakit itu telah bertarung melawan Covid-19 selama 72 hari sebelum mereka sama ada pulih, meninggal dunia atau kajian tersebut berakhir.
Pasukan itu turut mengesan satu kes ‘jangkitan ganjil’ iaitu di mana seseorang yang disangka pulih setelah negatif saringan Covid-19, namun badannya kemudian didapati masih mempunyai virus tersebut.
Penyelidikan berkenaan dibentangkan di Kongres Mikrobiologi Klinikal dan Penyakit Berjangkit Eropah di Portugal. – Agensi


Tukang cuci maut terperosok bawah MPV
Oleh NOR AZIAH MAT NOH

22 April 2022, 9:37 pm
AMPANG – Seorang tukang cuci maut akibat dirempuh sebuah kenderaan pelbagai guna (MPV) dan terperosok di bawah kereta itu dalam kemalangan di Bandar Baru Ampang, di sini pagi tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, kemalangan berlaku pada pukul 11 pagi melibatkan MPV jenis Perodua Alza dan seorang wanita warga emas.
“Pemandu MPV terbabit sedang membuat pusingan U dari Jalan Wawasan 2/4 menuju ke Jalan Wawasan 2/7 lalu terlanggar pejalan kaki yang sedang melintas jalan tersebut.
“Rempuhan menyebabkan wanita berusia 68 tahun itu terperosok di bawah MPV dan mengalami kecederaan parah di kepala sebelum disahkan mati di lokasi kejadian,” katanya dalam satu kenyataan hari ini.
Jelasnya, siasatan awal mendapati kemalangan berpunca akibat kecuaian pemandu yang gagal memastikan lalu lintas selamat sebelum membuat pusingan U.
Katanya, kes disiasat di bawah Seksyen 41(1) Akta Pengangkutan Jalan 1987.

Polis meminta saksi bebas yang menyaksikan kejadian untuk tampil menyalurkan maklumat dan boleh berhubung dengan Pegawai Penyiasat Trafik Ibu Pejabat Polis Daerah (IPD) Ampang Jaya, Inspektor Nur Nadzirah Abdul Rahim di talian 012-4401093. – KOSMO! ONLINE


Cuaca buruk landa 9 negeri malam ini
Oleh HARRITH HISHAM

22 April 2022, 9:05 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di sembilan negeri malam ini.
Menurut MetMalaysia, cuaca buruk tersebut dijangkakan berlaku sehingga lewat malam nanti.
“Di Kedah melibatkan Kubang Pasu dan Kota Setar, Baling, Kulim dan Bandar Baharu mankala di Perak membabitkan Kerian, Larut, Matang Dan Selama, Perak Tengah, Hilir Perak, Batang Padang, Manjung, Bagan Datuk dan Muallim.
“Selain itu, di Pahang pula membabitkan Raub, Temerloh, Maran, Tanah Tinggi Cameron, Lipis, Bentong dan Bera sementara di Selangor tertumpu di Hulu Selangor,” katanya.
Dalam pada itu, amaran sama turut dikeluarkan di keseluruhan negeri Melaka dan beberapa kawasan di Negeri Sembilan membabitkan Seremban, Port Dickson dan Rembau.
“Turut terlibat adalah Tangkak dan Muar di Johor serta Mukah (Daro), Kapit (Bukit Mabong), Miri (Marudi) dan Limbang di Sarawak.

“Manakala di Sabah melibatkan Pedalaman (Sipitang) dan keseluruhan kawasan Labuan,” ujarnya.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam. – KOSMO! ONLINE


Haram tapau makanan tanpa izin tuan majlis
Oleh AMREE AHMAD

22 April 2022, 9:58 pm
PUTRAJAYA – Umat Islam dinasihatkan agar meminta izin terlebih dahulu daripada tuan rumah atau penganjur majlis jika ingin membawa makanan balik atau lazimnya disebut tapau.
Menurut Pejabat Mufti Wilayah Persekutuan (PMWP), hukum membungkus makanan daripada program keramaian seperti kenduri perkahwinan adalah harus sekiranya mendapat keizinan.
“Begitu juga dibenarkan pada sesetengah keadaan, uruf atau adat kebiasaan setempat selain sebarang petunjuk lain yang membolehkan perbuatan menapau lebihan makanan dari situ.
“Bagaimanapun, jika langsung tiada mendapat keizinan daripada hos majlis atau kelaziman budaya setempat menunjukkan tidak dibolehkan, maka hukumannya adalah haram,” katanya.
Larangan berkenaan ujar PMWP termasuklah tindakan mengambil makanan daripada majlis tersebut meskipun dalam kuantiti sedikit untuk dibawa balik ke rumah atau tempat lain pula.- KOSMO! ONLINE


Dua lelaki dilibas wanita asing dengan besi
Oleh NUR ALINA HASSAN

22 April 2022, 7:57 pm
BATU PAHAT- Seorang lelaki dan bapa mentuanya cedera selepas terkena libasan besi oleh seorang wanita warga asing dalam kejadian amuk di Taman Setia Jaya, di sini, petang semalam.
Timbalan Ketua Polis Daerah Batu Pahat, Superintendan Shahrulanuar Mushaddat Abdullah Sani berkata, suspek berusia 37 tahun sebelum itu dikatakan bertindak agresif apabila mahu menyerang seorang wanita sambil melibas sebatang besi di pekarangan kediaman itu.
“Melihat insiden itu, beberapa ahli keluarga mangsa kemudian keluar dari rumah dan menenangkan wanita asing berkenaan.
“Keluarga mangsa meminta suspek yang merupakan jiran mereka supaya pulang ke rumah. Mereka juga bimbang perbuatan suspek yang boleh mengenai dan merosakkan sebuah kereta milik keluarga yang berada hadapan rumah,” katanya dalam kenyataan hari ini.
Menurut beliau, suspek bagaimanapun enggan dan semakin bertindak agresif selain mula menyerang serta mengejar seorang wanita daripada keluarga mangsa kerana merakamkan perbuatannya menggunakan telefon bimbit.
Katanya, semasa suami dan bapa wanita berkenaan cuba menenangkan serta menghalang tindakan suspek, mereka berdua terkena libasan besi.

“Suami wanita berkenaan yang berusia 41 tahun luka di bahagian hidung dan bibir manakala bapa wanita itu yang berusia 65 tahun bengkak mata kanan dan patah sebatang gigi.
“Kedua-dua mangsa kini dirawat di Hospital Sultanah Nora Ismail di sini sementara wanita yang cuba diserang suspek tidak mengalamai sebarang kecederaaan.
“Sejurus menerima laporan kejadian ini pihak polis pergi ke tempat kejadian dan menahan suspek serta merampas besi tersebut,” katanya.
Beliau berkata, suspek direman selama lima hari bermula hari ini untuk siasatan lanjut dan kes disiasat mengikut Seksyen 326 Kanun Keseksaan iaitu menyebabkan kecederaan parah dengan menggunakan senjata, jika sabit kesalahan boleh dipenjara 20 tahun atau denda atau sebat.-KOSMO! ONLINE


Agong, Raja Permaisuri berangkat ke bazar Ramadan Melaka
Oleh DIYANATUL ATIQAH ZAKARYA

22 April 2022, 7:07 pm
MELAKA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah yang berkenan berangkat ke Bazar Ramadan Peringgit di sini, hari ini.
Baginda berdua berangkat ke bazar pada pukul 4.40 petang bersama-sama anakanda Seri Paduka Baginda, Tengku Puteri Raja Tengku Puteri Afzan Aminah Hafizatullah.
Keberangkatan tiba Seri Paduka berdua disambut kenamaan utama negeri yang diketuai Yang Dipertua Negeri Tun Mohd Ali Mohd. Rustam dan isteri Toh Puan Asmah Ab Rahman dan Ketua Menteri, Datuk Seri Sulaiman Md. Ali dan barisan Exco kerajaan negeri.
Dalam kunjungan kira-kira satu jam itu, Seri Paduka Baginda turut berkenan membeli juadah berbuka puasa dan meluangkan masa beramah mesra bersama pengunjung di bazar berkenaan.
Seri Paduka Baginda berdua dijadualkan berangkat ke majlis berbuka puasa dan santapan malam bersama rakyat di masjid negeri Masjid Al-Azim hari ini. – KOSMO! ONLINE


Pencuri ayam mati ditembak ketua kampung
Oleh KOSMO!

22 April 2022, 8:00 pm
BANGKOK – Seorang ketua kampung menembak mati seorang lelaki yang didakwa mencuri ayam miliknya dalam kejadian sekitar pukul 7 pagi semalam (waktu tempatan) di wilayah Songkhla, selatan Thailand, lapor laman berita Thaiger.
Menurut lelaki berkenaan, suspek mengugutnya menggunakan parang sehingga dia terpaksa melepaskan tiga das tembakan untuk mempertahankan diri.
Polis sedang menyoal siasat saksi kejadian untuk mengenal pasti apa yang berlaku. Ketika polis tiba di lokasi kejadian, lelaki dikenali sebagai  Nappakao itu dan berusia 36 tahun, ditemui terbaring di atas tanah di sebelah kandang lembu. Dia disahkan meninggal dunia.
Penembaknya, Wirot dilaporkan sedang berdiri di tempat kejadian sambil memegang pistol 9 milimeter. Sebilah parang ditemui di sebelah mayat Nappakao.
Wirot berkata, saudara-maranya menelefon awal pagi itu untuk memberitahu bahawa seorang pencuri sedang mencuri ayamnya. Apabila dia keluar, pencuri itu menghayungkan parang, lalu dia melepaskan tembakan ke arah lelaki tersebut.
Jelas Wirot, selepas tembakan pertama, Nappakao masih memegang parang, jadi dia melepaskan dua lagi das tembakan ke dadanya sehingga menyebabkan suspek rebah dan meninggal dunia di tempat kejadian.

Bekas isteri yang mempunyai dua orang anak dengan Nappakao pula berkata, sejak mereka berpisah dua tahun lalu, dia mempunyai sejarah mencuri dan menggunakan dadah.
Polis merampas senjata dan membawa Wirot ke Balai Polis Bang Klam untuk disoal siasat.
Mereka akan menyoal siasat saksi kejadian untuk menilai sama ada pembunuhan itu benar-benar tindakan untuk mempertahankan diri atau sebaliknya. – Agensi


KKM sedia saluran pemberian dos penggalak bagi yang memerlukan
Oleh MOHD. HUSNI MOHD. NOOR

22 April 2022, 7:11 pm
PUTRAJAYA – Sebanyak empat saluran utama pemberian dos penggalak kedua disediakan oleh Kementerian Kesihatan (KKM) untuk warga emas yang berusia 60 tahun dan ke atas.
Ia termasuk menerusi sistem janji temu MySejahtera, pemberian vaksin di hospital, hadir terus secara walk-in di pusat pemberian vaksin (PPV) dan program outreach di pusat jagaan warga emas.
Menteri Kesihatan, Khairy Jamaluddin Abu Bakar berkata, warga emas yang memenuhi kriteria dos penggalak kedua akan mula menerima pautan tempahan di aplikasi MySejahtera secara berperingkat mulai hari ini.
Beliau berkata, bagi pemberian vaksin di hospital pula, individu yang sedang dalam rawatan di hospital kerajaan atau swasta yang telah beroperasi sebagai PPV, boleh diberikan dos penggalak kedua secara opportunistik.
“Warga emas juga boleh mendapatkan dos penggalak dengan hadir secara terus di PPV yang masih beroperasi.
“Pusat jagaan warga emas juga boleh membuat permohonan bagi mendapat dos penggalak kedua di Pejabat Kesihatan Daerah berhampiran,” katanya menerusi kenyataan hari ini.

Bagi pelaksanaan pemberian dos tambahan kepada remaja yang berisiko tinggi pula, Khairy Jamaluddin berkata, tiga saluran pemberian vaksin disediakan.
“Individu yang sedang dalam rawatan di hospital kerajaan, hospital swasta, klinik pakar kanak-kanak swasta, klinik kesihatan dengan pakar yang telah menjadi PPV, boleh diberikan dos tambahan secara opportunistik di fasiliti kesihatan itu.
“Bagi fasiliti kesihatan yang tidak beroperasi sebagai PPV, pakar yang merawat perlu melaksanakan Pre-Vaccination Assessment (PVA) dan seterusnya merujuk ke hospital kerajaan, hospital swasta, klinik pakar kanak-kanak swasta atau klinik kesihatan dengan pakar yang beroperasi sebagai PPV.
“Manakala, bagi remaja yang layak tetapi tidak ditawarkan dos tambahan pula, mereka boleh dibawa berjumpa pakar perubatan yang merawat untuk menjalani PVA dan seterusnya dirujuk ke hospital kerajaan, hospital swasta, klinik pakar kanak-kanak swasta atau klinik kesihatan dengan pakar yang beroperasi sebagai PPV,” katanya.
Dalam pada itu, bagi pemberian dos penggalak kedua untuk individu 18 tahun yang ingin keluar negara pula, Khairy Jamaluddin berkata, mereka boleh hadir secara walk-in ke PPV yang masih beroperasi dengan membawa dokumen sokongan berkaitan (seperti bukti tiket penerbangan atau dokumen perjalanan).- KOSMO! ONLINE


Pop-up Callie Lab pertama di The Starhill KL
Oleh MUHAMMAD IKHWAN IDERIS

22 April 2022, 8:09 pm
PETALING JAYA – Selepas membuat penampilan sulung di papan iklan tiga domensi di Pavilion Mall, Bukit Bintang, penyedia produk penjagaan kesihatan, Rentas Health Sdn. Bhd. menerusi jenama pelitup mukanya, Callie baru-baru ini melancarkan kedai Pop-up Callie Lab pertama di The Starhill KL.
Kedai pop-up tersebut mempamerkan teknologi serta inovasi terkini yang digabungkan ke dalam setiap produk Callie seperti pelitup muka KN95, KF99 dan 4 Ply Mask.
Pendekatan interaktif digunakan bagi membolehkan pengunjung melihat dan merasai sendiri kualiti bahan, komponen digunakan, rangkaian pelitup muka semasa serta pilihan warna yang akan diperkenalkan pada masa depan.
Pengarah Urusan Rentas Health, Kelly Teoh pada majlis pelancaran turut mengumumkan kerjasama bersama Osel Group of Clinics bagi mencipta produk penjagaan kesihatan baharu yang akan berkembang menjadi sebahagian daripada kehidupan harian dalam tempoh endemik ini dan seterusnya.
“Walaupun Callie serius mengenai kesihatan, keselesaan dan kesejahteraan pelanggan, kami juga bersemangat untuk memperkenalkan cara baharu untuk kekal dilindungi setiap hari.
“Justeru, kami memutuskan untuk mempamerkan pelitup muka gred perubatan kami, yang diluluskan di peringkat global dengan gaya menarik di The Starhill KL yang berprestij.

“Kami juga teruja dengan kerjasama baharu dengan Osel Group yang pastinya akan membantu membawa jenama Callie ke tahap baharu dan lebih tinggi,” katanya dalam satu kenyataan.
Callie Lab Pop-up akan berada di The Starhill KL sehingga 1 Mei 2022. – KOSMO! ONLINE


Pengumuman kelonggaran pemakaian pelitup muka minggu depan – KJ
Oleh MOHD. HUSNI MOHD. NOOR

22 April 2022, 7:21 pm
PUTRAJAYA – “Tunggulah minggu depan,” itu komen ringkas Menteri Kesihatan, Khairy Jamaluddin Abu Bakar ketika ditanya mengenai kelonggaran pemakaian pelitup muka.
Menurut beliau, apa-apa pengumuman terbaharu mengenai prosedur operasi standard (SOP) pelitup muka akan diumumkan minggu depan.
Sebelum ini, ada khabar angin kononnya kerajaan akan melonggarkan SOP pemakaian pelitup muka memandangkan negara kini sedang menuju ke arah Fasa Peralihan ke Endemik.
Khairy Jamaluddin berkata, pihaknya akan mengumumkan kelonggaran demi kelonggaran berkenaan SOP pematuhan dan penguatkuasaan selari dengan kejayaan negara mengawal pandemik Covid-19.
“Tetapi biarlah kita lambat sedikit (umumkan kelonggaran) asalkan kita selamat dan janganlah kita mengulangi kesilapan dari negara lain.
“Antara kelonggaran itu termasuklah membabitkan sambutan Hari Raya tidak lama lagi,” katanya ketika berucap pada Majlis Penyerahan Projek Institut Endokrin, Hospital Putrajaya, hari ini.

Katanya, beliau ingin mengingatkan semua bahawa negara masih berada di dalam fasa peralihan endemik dan harus mematuhi segala SOP yang masih berkuatkuasa.
Khairy Jamaluddin berkata, beliau melihat pengurusan pandemik di Malaysia pada hari ini semakin berjaya dimana kes semakin terkawal, kemasukan ke hospital semakin menurun, kadar kematian terus menurun dan kemasukan ke unit rawatan rapi (ICU) juga menurun.
“Keadaan itu meyakinkan kerajaan untuk memberi segala kelonggaran sehinggalah kita dapat melaksanakan majlis pada hari ini,” katanya. – KOSMO! ONLINE


Ruslan kini Ketua Polis Negeri Sembilan baharu
Oleh NOR SHAFAWATI YUP

22 April 2022, 8:01 pm
SEREMBAN – Ibu Pejabat Polis Kontinjen (IPK) Negeri Sembilan menyaksikan perlantikan Ketua Polis Negeri baharu, Datuk Ruslan Khalid bagi menggantikan Datuk Mohamad Mat Yusop berkuat kuasa hari ini.
Ruslan yang merupakan bekas Setiausaha Polis Malaysia, Urus Setia Pejabat Ketua Polis Negara (KPN), Bukit Aman Yusop yang menggantikan Mohamad yang dilantik sebagai Ketua Urus Setia KPN (Penyelidikan dan Pembangunan) Bukit Aman.
Majlis serah terima tugas disaksikan oleh Pengarah Jabatan Pengurusan Bukit Aman, Datuk Zaini Jass di IPK Negeri Sembilan di sini hari ini.
Ruslan ketika ditemui selepas majlis tersebut berharap dapat menjalankan tugas dengan amanah dan baik selain memastikan kelancaran pentadbiran serta meneruskan kepimpinan terdahulu dengan penuh kredibiliti.
Sementara itu,  dalam perkembangan lain, Zaini berkata, hanya 10 peratus pegawai dan anggota polis di seluruh negara dibenarkan untuk bercuti sempena Hari Raya Aidilfitiri ini. Terdapat kira-kira 123,000 anggota termasuk pegawai polis di seluruh Malaysia. – KOSMO! ONLINE


Pemuda makan bara kayu api sambil disaksikan rakan
Oleh KOSMO!

22 April 2022, 7:30 pm
JAKARTA – Sebuah klip video tular di media sosial Indonesia memaparkan seorang pemuda yang memakan bara kayu api sambil disaksikan oleh rakan-rakannya, lapor laman berita Suara.com hari ini.
Video yang dirakam di dapur sebuah rumah itu dimuat naik dalam akaun Instagram @fakt.indo.
Dalam klip video berkenaan, kelihatan seorang pemuda bersama rakan-rakannya sedang mencangkung di hadapan longgokan kayu yang dibakar.
Lelaki itu mengambil sepotong kayu yang terbakar lalu apinya dipadamkan. Dia kemudian memakan bara kayu api itu .
Dia kemudian terus mengambil kayu api lain lalu memakannya sambil diperhatikan dan ditertawakan oleh rakan-rakannya.
Bukan itu sahaja, seorang rakannya malah menghulur sebatang kayu api kepadanya untuk dimakan. Dia kelihatan tidak mengalami kesan yang menyakitkan ketika memakan bara api itu.

Tindakan lelaki itu mendapat perhatian netizen di ruangan komen.
“Akibat minyak masak mahal,’’ tulis seorang netizen.
“Macam tidak ada makanan lain,’’ komen netizen lain. – Agensi


Polis giat kesan 88 tahanan Rohingya
Oleh NORLIDA AKMAR IDROS

22 April 2022, 7:17 pm
BANDAR BAHARU – Polis masih memburu 88 lagi tahanan Rohingya yang masih bebas selepas melarikan diri dari Depot Imigresen Sementara Relau di sini kelmarin
Ketua Polis Kedah, Komisioner Wan Hassan Wan Ahmad memberitahu, mereka terdiri daripada 71 lelaki dan sembilan wanita dewasa serta seorang kanak-kanak lelaki dan tujuh perempuan.
Katanya, seramai 440 tahanan telah berjaya ditahan sehingga pukul 12 tengah hari tadi.
“Mereka terdiri daripada 223 lelaki dan 88 wanita dewasa serta 68 kanak-kanak lelaki dan 61 perempuan,” ujarnya. – KOSMO! ONLINE


Ukraine nafi terima draf perjanjian damai dari Russia
Oleh KOSMO!

22 April 2022, 8:00 pm
MOSCOW – Jurucakap Kremlin, Dmitry Peskov meluahkan rasa hairan apabila mendengar kenyataan Presiden Ukraine, Volodymyr Zelensky yang mendakwa beliau tidak menerima sebarang draf perjanjian damai dari Rusia, lapor laman berita RT semalam.
Sehari sebelum kenyataan itu, Peskov mengumumkan bahawa Rusia telah menghantar draf perjanjian damai kepada delegasi Kiev.
Beliau turut menekankan bahawa semua keputusan sekarang terletak di tangan Ukraine.
Namun begitu, Zelenskyy ketika muncul dalam sidang Parlimen Kesatuan Eropah (EU) secara maya,  menafikan menerima atau diberitahu apa-apa mengenai kertas cadangan tersebut.
“Saya yakin tiada yang seumpamanya diserahkan atau dimaklumkan kepada saya,” kata Zelenskyy.
Peskov bagaimanapun menyatakan bahawa beliau  sudah dapat mengagak reaksi delegasi Ukraine terhadap kertas cadangan tersebut.

“Draf perjanjian damai terbaharu kami telah diserahkan kepada delegasi rundingan Ukraine, jadi kami akan terus menunggu jawapan,” katanya kepada media. – Agensi


Wanita miliki dua rahim, dua faraj
Oleh KOSMO!

22 April 2022, 7:00 pm
PHOENIX, Arizona – Seorang wanita yang memiliki dua rahim dan dua faraj mendedahkan bahawa dia  berdepan kesakitan yang teruk semasa datang haid pada setiap bulan, lapor akhbar Mirror UK kelmarin.
Leanne Bell berkata,  dia juga terpaksa menggunakan dua lampin jenis tampon dalam masa sama kerana mempunyai dua saluran haid berbeza.
“Pada kebanyakan masa, haid saya akan datang pada waktu sama maka kekejangan yang saya alami sangat dahsyat sehingga terpaksa berbaring di atas katil selama beberapa hari.
“Namun, untuk tiga bulan dalam setahun, saya akan mendapat haid yang berbeza dari dua saluran faraj jadi ketika itu, kekejangannya tidak begitu teruk,” jelas Bell.
Menurutnya,  dia mengetahui sindrom dua rahim dan dua faraj yang dialaminya apabila mahu memasang alat kawalan kehamilan IUCD ketika berusia 28 tahun.
Doktor yang cuba memasang IUCD terkejut apabila mendapati terdapat dua saluran faraj dan gagal memasukkan alat tersebut.

“Keadaan rahim dan faraj saya disahkan selepas saya menjalani ujian ultrasound.
“Buat masa sekarang, saya tidak mempunyai perancangan untuk membuang salah satu daripadanya,” kata Bell. – Agensi


Buah zakar lelaki Thailand pecah disondol kerbau
Oleh KOSMO!

22 April 2022, 6:00 pm
BANGKOK – Seorang penternak kerbau di wilayah Buriram, timur laut Thailand, dikejarkan ke hospital selepas diserang seekor kerbau sehingga menyebabkan buah zakarnya pecah, lapor laman berita Thaiger kelmarin.
Lelaki itu dilaporkan cuba meleraikan pergaduhan antara dua kerbaunya apabila seekor kerbau itu merempuh dengan kuat sehingga menyebabkan buah zakar mangsa pecah,  paha cedera dan dadanya lebam.
Mangsa yang berlumuran darah, ditemui terbaring hanya 30 meter dari kandang kerbaunya sebelum dibawa ke hospital untuk mendapatkan rawatan.
Penternak berusia 40 tahun itu meminta namanya dirahsiakan. Dia membeli kerbau jantan berusia dua tahun itu seminggu lalu dan menamakannya sebagai Pao.
Dia mengurung Pao bersama seekor kerbau jantan lain, Kluay, manakala kedua-duanya seusia. Bagaimanapun, dua kerbau itu tidak bergaul antara satu sama lain.
Penternak itu berkata, dia membesarkan Kluay sejak ia berusia enam bulan dan kerbau itu sentiasa berkelakuan baik. Bagaimanapun, Kluay  tidak menyukai Pao.

Lelaki itu cuba membuat dua kerbau itu berkawan dengan mengikat Pao dan Kluay secara berdekatan semasa meragut rumput tetapi kedua-dua haiwan itu tetap bergaduh.
Dalam kejadian itu, Kluay yang tidak pernah bertindak agresif dilaporkan merempuh pemiliknya sehingga menyebabkan kecederaan kritikal.
Pasukan penyelamat dipanggil untuk membantu mangsa. Mereka berhati-hati mengangkat lelaki itu ke atas pengusung dan membawanya ke Hospital Nang Rong di Buriram. – Agensi


Polis tahan pemandu lori bawa arak seludup
Oleh KHAIRUL MOHD. ALI

22 April 2022, 6:06 pm
JOHOR BAHRU – Polis telah berjaya menahan seorang pemandu lori yang cuba melarikan diri daripada ditahan pihak berkuasa kerana dipercayai sedang membawa muatan minuman keras tidak bercukai bernilai RM1.8 juta.
Ketua Polis Johor, Datuk Kamarul Zaman Mamat berkata, lelaki berusia 40-an itu ditahan di Jalan Tuas-Lima Kedai, Iskandar Puteri, semalam.
Menurut beliau, terdahulu pihaknya menerima panggilan daripada pegawai Jabatan Kastam Diraja Malaysia pada pukul 1.12 tengah hari untuk membantu menahan lori berkenaan.
“Ekoran itu, tiga buah peronda MPV dikejar ke lokasi kejadian sehingga menyebabkan berlakunya aksi kejar sebelum lori berkenaan berjaya ditahan.
“Insiden itu berlaku bermula dari Jalan Danga Bay sehingga sejauh kira-kira 20 kilometer dengan anggaran masa satu jam. Sebelum berjaya ditahan lori berkenaan telah merempuh bahagian belakang salah sebuah MPV polis sehingga mengalami kerosakan,” katanya dalam satu kenyataan, di sini hari ini.
Tambah beliau, kejadian itu bagaimanapun tidak melibatkan sebarang kecederaan terhadap mana-mana pihak sama ada pegawai penguatkuasa mahupun pemandu lori berkenaan.

Sementara itu, Kamarul Zaman turut memberitahu, pemandu lori berkenaan kini dikenakan tahanan reman selama 10 hari bermula hari ini sehingga 1 Mei depan.
“Polis akan bekerjasama dengan Kastam untuk memastikan saki baki ahli sindiket penyeludupan termasuk beberapa kumpulan tonto terlibat dibanteras kerana mereka telah mengancam keselamatan penguatkuasa,” ujarnya.
Tambahnya, kes berkenaan disiasat mengikut Seksyen 135(1)(e) Akta Kastam 1967; Seksyen 42 (1) Akta Pengangkutan Jalan 1987 dan Seksyen 39D Akta Senjata Api 1960.
Difahamkan, Ketua Pengarah Kastam, Datuk Seri Abdul Latif Abdul Kadir akan mengadakan sidang akhbar berhubung kejadian berkenaan di Ibu Pejabat Kastam Johor, esok.-KOSMO! ONLINE


Ceti haram berselindung di sebalik syarikat pembinaan
Oleh MOHAMAD FAIZAL HASHIM

22 April 2022, 5:59 pm
JOHOR BAHRU – Selama dua tahun sindiket pinjaman wang tanpa lesen menjalankan kegiatan tersebut dengan menggunakan taktik berselindung di sebalik syarikat pembinaan bagi mengaburi mata pihak berkuasa.
Penyamaran sindiket itu tidak bertahan lama apabila ruang pejabat di Menara K1, Lorong 3, Jalan Klang Lama, Kuala Lumpur yang disewa untuk dijadikan pusat panggilan diserbu polis, kelmarin.
Ketua Jabatan Siasatan Jenayah (JSJ) Johor, Senior Asisten Komisioner Shahurinain Jais berkata, dalam serbuan pukul 12.30 pagi, pihaknya menahan enam lelaki tempatan berusia 24 hingga 31 tahun di lokasi kejadian.
“Sindiket menawarkan pinjaman kepada warga tempatan antara RM300 dan RM20,000 dengan faedah 10 hingga 30 peratus,” katanya dalam satu kenyataan hari ini.
Pelbagai peralatan dirampas iaitu 23 telefon bimbit, 13 kad sim, sembilan kad ATM, 14 set borang perjanjian pinjaman, empat buku senarai nama peminjam dan mesin pencetak.
Enam suspek direman empat hari bermula semalam. Kes disiasat di bawah Seksyen 436 Kanun Keseksaan dan Seksyen 5(2) Akta Pemberi Pinjaman Wang 1951.-KOSMO! ONLINE


KWSP pengeluaran khas, zakat RM250 jangan lupa
Oleh MOHD RASDAN AHMAD

22 April 2022, 6:57 pm
PETALING JAYA – Zakat sebanyak RM250 wajib dikeluarkan bagi pencarum Kumpulan Wang Simpanan Pekerja (KWSP) yang membuat Pengeluaran Khas sebanyak RM10,000.
Perkara tersebut disahkan oleh Zakat Pulau Pinang di laman sosial Facebook rasminya hari ini.
Jelasnya, wang caruman KWSP yang dikeluarkan oleh pencarum adalah dikategorikan sebagai al-maal al-mustafad.
“Ini bermaksud; apa-apa pendapatan atau harta yang dimiliki dengan cara upah, ganjaran, pemberian, pindahan dan lain-lain pendapatan yang bukan berpunca daripada pulangan simpanan, pelaburan atau aktiviti jual beli.
“Mengikut kiraan, jumlah wang KWSP yang dikeluarkan didarab dengan 2.5 peratus, sebagai contoh RM10,000 didarab 2.5 peratus adalah RM250.
“Maka jumlah yang perlu dikeluarkan zakat bagi pencarum yang mendapat RM10,000 adalah sebanyak RM250,” jelasnya.

Tambahnya lagi, terdapat tiga situasi bayaran zakat bagi Pengeluaran Khas KWSP iaitu situasi pertama adalah serta merta.
“Situasi ini diwajibkan zakat serta merta sekiranya pendapatan tahunan seseorang pencarum KWSP itu sudah melebihi nisab tahun pertama.
“Situasi kedua adalah cukup Haul yang bermaksud seseorang itu perlu menunggu sehingga akhir tahun (haul) kerana yakin pendapatan tahunan mencapai nisab setelah wang pengeluaran KWSP ini digabungkan,” jelasnya.
Manakala situasi ketiga adalah tidak wajib zakat kerana tidak mempunyai sebarang pendapatan dan pengeluaran bertujuan memenuhi keperluan asasi diri dan keluarga. – KOSMO! ONLINE


Usus budak tiga tahun pecah didera ibu kandung, bapa tiri
Oleh NORLIDA AKMAR IDROS

22 April 2022, 5:50 pm
BANDAR BAHARU – Seorang kanak-kanak perempuan berusia tiga tahun maut dipercayai akibat didera ibu kandung dan bapa tirinya dalam kejadian di sebuah rumah di Jitra semalam.
Mangsa dibawa ke Hospital Jitra dalam keadaan tidak sedarkan diri pada pukul 7.30 malam.
Ibu dan bapa tiri mangsa mendakwa kanak-kanak tersebut tidak sedarkan diri kerana sakit.
Ketua Polis Kedah, Komisioner Wan Hassan Wan Ahmad berkata, pihaknya menerima maklumat mengenai kejadian itu pada pukul 7.30 malam semalam daripada pihak hospital.
“Hasil pemeriksaan pada badan mangsa menemui kesan luka dan lebam dipercayai akibat didera
“Hasil bedah siasat mendapati mangsa meninggal dunia disebabkan ususnya pecah akibat hentakan,” katanya di sini hari ini.

Siasatan mendapati mangsa yang merupakan anak bongsu daripada tiga beradik meninggal dunia kira-kira dua jam sebelum dibawa ke hospital.
Mangsa juga mempunyai penyakit asma dan sakit kulit. – KOSMO! ONLINE


Dua dalang rusuhan depot tahanan imigresen ditahan
Oleh NORLIDA AKMAR IDROS

22 April 2022, 6:40 pm
BANDAR BAHARU – Polis berjaya menahan dua lelaki Rohingnya yang dipercayai menjadi dalang rusuhan seterusnya menyebabkan 528 tahanan lolos dari Depot Imigresen Sementara Relau di sini Rabu lalu.
Ketua Polis Kedah, Komisioner Wan Hassan Wan Ahmad berkata, dua suspek berusia 30 dan 34 tahun itu ditahan di kawasan pencarian di daerah ini semalam.
“Dua suspek itu ialah Nur Karim Shir berusia 34 tahun dipercayai suspek utama dan kedua ialah Mohamed Ali, 30,” katanya pada sidang akhbar di Bukit Tok Non di sini hari ini.
Kata beliau, dua lagi dalang dikenali sebagai Muhammad Salim Nur Amin, 21, dan Mohd. Yunus, 44, masih bebas dan kini sedang diburu.
“Siasatan dilakukan kerana merusuh mengikut Seksyen 147 Kanun Keseksaan,” ujarnya.
Beliau pada sama meminta orang ramai agar tidak melindungi tahanan yang masih bebas.

“Kita percaya seramai 88 tahanan termasuk lapan kanak-kanak yang masih bebas ini dalam kelaparan.
“Mereka akan masuk ke kawasan perumahan, jadi saya minta supaya penduduk tidak membantu mereka sebaliknya melaporkan terus kepada pihak polis,” ujarnya. – KOSMO! ONLINE


KSM komited percepatkan proses kelulusan kuota pekerja asing
Oleh PETAH WAZZAN ISKANDAR

22 April 2022, 5:55 pm
PUTRAJAYA – Kementerian Sumber Manusia (KSM) komited meningkatkan kapasiti operasi harian termasuk Sabtu dan Ahad bagi mempercepatkan proses kelulusan kuota pekerja asing.
Kementerian tersebut berkata, tindakan itu dibuat bagi memastikan keperluan mendesak industri terhadap guna tenaga asing dapat dipenuhi dengan kadar segera.
“Malah, Mesyuarat Jemaah Menteri pada 13 April 2022 telah bersetuju agar KSM menubuhkan satu One Stop Centre (OSC) Khas bagi menyegerakan proses kelulusan permohonan pekerja warga asing.
“Bagi memenuhi aspirasi Mesyuarat Jemaah Menteri tersebut, satu OSC Khas yang telah mula beroperasi pada 18 April 2022 di mana kapasiti harian pemprosesan permohonan telah ditingkatkan dan masa operasi turut dipanjangkan,” katanya dalam kenyataan hari ini.
Kenyataan itu menyebut, pihak KSM memahami bahawa isu pekerja asing ini adalah amat kritikal.
“Semua majikan diingatkan agar mengemukakan permohonan secara dalam talian dengan lengkap dan disertai semua dokumen berkaitan.

“Para majikan yang mana permohonan mereka telah ditolak sebelum ini boleh mengemukakan semula permohonan untuk diberi pertimbangan sewajarnya,” katanya.- KOSMO! ONLINE


SOP selam skuba di Mersing perlu lebih ketat – Sultan Ibrahim
Oleh MASTURAH SURADI

22 April 2022, 6:17 pm
MERSING – Penyediaan prosedur operasi standard (SOP) aktiviti selam skuba di Mersing perlu lebih ketat dengan menitikberatkan pelbagai aspek penting sebelum dikuatkuasakan.
Sultan Johor, Sultan Ibrahim Sultan Iskandar bertitah, penguatkuasaan SOP itu perlu memastikan perkara seperti lesen menyelam sah, rekod penyelenggaraan peralatan, rekod laporan terkini perubatan penyelam, insurans serta buku catatan rekod penyelam yang sentiasa dikemas kini.
“Saya meneliti dan memperhalusi setiap SOP berkaitan aktiviti selam skuba yang disediakan Pejabat Daerah Mersing dan Majlis Daerah Mersing bersama beberapa jabatan serta agensi penguatkuasaan lain.
“Saya juga telah bertitah beberapa perkara penting berkaitan aktiviti selam skuba dan turut menitahkan Pegawai Daerah Mersing supaya melibatkan Tentera Laut Diraja Malaysia (TLDM) serta Persatuan Selam Skuba Malaysia,” titah baginda kepada Royal Press Office (RPO).
Terdahulu, Sultan Ibrahim berkenan menerima mengadap Pegawai Daerah Mersing selaku Pengerusi Jawatankuasa Keselamatan Daerah, Mohammed Shakib Ali di Istana Flinstones, di sini hari ini.
Pada pertemuan itu, Mohammad Shakib turut mempersembahkan kepada baginda mengenai SOP aktiviti selam skuba dan ‘Island Hopping’ di Mersing.

Sementara itu, Mohammad Shakib berkata, Sultan Johor berkenan untuk mempengerusikan satu mesyuarat bersama wakil jabatan, agensi penguatkuasaan serta persatuan selam skuba dalam tempoh terdekat dalam memperhalusi setiap SOP sebelum dikuatkuasakan.-KOSMO! ONLINE


Nenek diberkas edar syabu, heroin
Oleh ASLIZA MUSA

22 April 2022, 6:11 pm
IPOH – Seorang wanita berusia 73 tahun disyaki pengedar dadah ditahan dalam serbuan di sebuah rumah di Taman Aulong Maju di Taiping pada pukul 7 malam kelmarin.
Ketua Polis Perak, Datuk Mior Faridalathrash Wahid berkata, ketika serbuan, suspek berada seorang diri di rumah bersama satu bungkusan plastik berisi syabu seberat 1,000 gram (g) dan 30 bungkus heroin seberat 450g bernilai RM115,750.
“Suspek memiliki rekod kesalahan lampau, namun bebas sebarang pengambilan dadah,” katanya pada sidang akhbar di Ibu Pejabat Polis Kontinjen (IPK) Perak di sini hari ini.
Suspek yang tidak bekerja direman lima hari bermula semalam mengikut Seksyen 39B Akta Dadah Berbahaya 1952.
Sementara itu, dalam kes berlainan, seorang lelaki berusia 32 tahun ditahan bersama 3,188g heroin di Bandar Seri Botani di sini kelmarin.- KOSMO! ONLINE


Burger King kecam tindakan pekerjanya
Oleh KOSMO!

22 April 2022, 5:43 pm
PETALING JAYA – Pihak Burger King Malaysia mengecam tindakan seorang pekerjanya memuat naik rakaman televisyen litar tertutup (CCTV) yang sengaja memalukan tiga wanita Islam kerana tidak berpuasa.
Burger King melalui satu kenyataan hari ini berkata, pihaknya mengesahkan dan menyesali tindakan yang dilakukan oleh salah seorang pekerjanya itu.
“Dengan amat kesal kami mengesahkan hantaran di media sosial itu telah dilakukan oleh salah seorang pekerja kami.
“Bagaimanapun, kami mengecam tindakan yang dilakukan itu dan tindakan lanjut bakal dilakukan,” jelas kenyataan itu.
Tambah kenyataan itu lagi, pihaknya menghargai dan menghormati privasi pelanggannya dan akan mengambil langkah sewajarnya untuk mengelakkan kejadian seperti itu terus berulang.
Terdahulu, satu klip video telah dimuat naik di TikTok oleh salah seorang pekerja syarikat makanan segera itu beberapa hari yang lalu menyaksikan tiga orang wanita muslim makan di restoran terbabit ketika bulan Ramadan.

Orang ramai turut mengutuk kejadian tersebut dan menyifatkan pekerja terlibat tidak perlu memuat naik klip video dengan niat untuk memalukan pelanggannya. – KOSMO! ONLINE


Haji: TH keluarkan surat tawaran mulai Isnin depan
Oleh MOHD RIDZAUDDIN ROSLAN

22 April 2022, 4:37 pm
KUALA LUMPUR- Lembaga Tabung Haji (TH) akan mengeluarkan surat tawaran kepada bakal jemaah untuk menunaikan ibadah itu di Tanah Suci pada tahun ini mulai Isnin depan.
Pengarah Urusan Kumpulan TH, Datuk Seri Amrin Awaluddin berkata, pihaknya kini sedang dalam persiapan terakhir untuk membawa bakal jemaah haji ke Tanah Suci setelah hampir dua tahun tertangguh berikutan Covid-19.
“TH akan mengeluarkan surat tawaran tunai haji bermula hari Isnin depan bersamaan 25 April 2022. Bagi pemilihan jemaah pula, TH akan mengutamakan bakal haji giliran tunai pada tahun 2020 diikuti 2021 dan 2022.
“Ia berdasarkan sistem pendaftaran haji berasaskan prinsip yang dahulu didahulukan. Rayuan haji juga boleh dibuat melalui platform atas talian THiJARI yang juga telah dibuka dengan memberi keutamaan kepada rayuan mahram,” katanya pada Majlis Pengumuman Penting Haji di Menara TH di sini tadi.
Dalam perkembangan sama, bercakap mengenai ujian RT-PCR yang perlu dijalankan bakal jemaah, Amrin berkata, ujian tersebut perlu dibuat 72 jam sebelum mereka berlepas ke Tanah Suci.
“Sekiranya bakal jemaah disahkan positif, kuota mereka akan digantikan dengan jemaah lain yang berada dalam giliran selepas angka 14,306,” ujarnya. -KOSMO! ONLINE


Neelofa nak kembali aktif ke dunia hiburan
Oleh NUR EMIRA SAIZALI

22 April 2022, 4:56 pm
KUALA LUMPUR – Hampir setahun menyepikan diri daripada bidang hiburan, selebriti terkenal Neelofa bakal kembali aktif dalam dunia pengacaraan tidak lama lagi.
Menurut pemilik nama penuh Noor Neelofa Mohd Noor, 33, itu, keputusan untuk kembali menjalani karier seni telahpun dibincang bersama suami yang juga pendakwah bebas, Haris Ismail.
Bagaimanapun, bekas pengacara program MeleTOP itu berkemungkinan untuk tidak lagi meneruskan kerjayanya sebagai seorang pelakon.
“Jika untuk bidang lakonan, mungkin tidak rasanya.Neelofa nak kembali aktif ke dunia hiburan
“Insya-Allah selepas berbincang dengan suami, saya akan muncul dengan sebuah program bual bicara tidak lama lagi. Nanti kami akan kongsi, mungkin selepas raya,” katanya kepada Kosmo! Online semalam.
Katanya, pengurusan keluarga terutama anak sulungnya, Muhammad Bilal yang kini berusia tiga bulan dan bisnes yang semakin berkembang menjadi keutamaan ketika ini.

“Fokus saya kini lebih kepada bisnes dan semestinya untuk anak tersayang, Bilal.
“Kalau boleh saya tak nak tinggalkan dia terlalu lama dengan pembantu. Saya nak jalankan rutin sebagai ibu itu lebih daripada sekarang.
“Kerja-kerja berkaitan bisnes pun boleh dijalankan dari rumah. Sama juga macam program dalam industri pun, tidak mengambil mana yang lama,” katanya lagi.
Mengulas mengenai membenarkan isteri kembali aktif dalam bidang seni, Haris memberitahu dia bersetuju dengan perkara tersebut selepas hasil perbincangan bersama Neelofa.
“Alhamdulillah kami sudah berbincang mengenai perkara ini dengan terperinci kerana ada imej agama dibawa dan perlu banyak berhati-hati.
“Dia juga boleh ikut. Banyak pun dia dah patuh, pakaian pun dia taat pada perintah Allah SWT. Jadi kita bagi dia ruang berkarya dalam perkara yang dia sudah biasa buat.
“Tentang kerjaya lakonan, kita tak kata tidak mahu terbabit langsung tetapi ketika ini itu bukan keutamaan sebab sekarang sibuk dengan perniagaan,” ujarnya.
Sebagai info, Neelofa dan Haris mendirikan rumah tangga pada 27 Mac tahun lalu.
Hasil perkahwinan, pasangan popular itu dikurniakan cahaya mata lelaki, Muhammad Bilal pada 29 Januari lalu. – KOSMO! ONLINE


Talian 4G di Malaysia capai 95.52 peratus
Oleh SOFIAN BAHAROM

22 April 2022, 5:39 pm
PUTRAJAYA – Liputan 4G di Malaysia telah mencapai 95.52 peratus setakat 31 Mac lalu, di bawah Fasa 1 Jalinan Digital Negara (Jendela).
Pengerusi Suruhanjaya Komunikasi dan Multimedia Malaysia (SKMM), Datuk Dr. Fadhullah Suhaimi Abdul Malek berkata, dalam aspek kelajuan jalur lebar mudah alih, inisiatif Jendela telah mencapai 40.13 Mbps.
Jelasnya, angka itu telah melepasi sasaran 35 Mbps bagi suku pertama 2022 iaitu setakat 31 Mac lalu.
“Pada suku pertama 2022, sebanyak 7.027 juta premis telah melepasi ketersambungan fiber dengan sasaran 7.5 juta premis pada akhir tahun ini,” katanya kepada pemberita pada Program Penerangan Media hari ini.
Berhubung penutupan rangkaian 3G, Fadhullah Suhaimi berkata, sebanyak 1,815,314 pelanggan telah beralih daripada rangkaian tersebut setakat akhir Mac lalu, iaitu 86.6 peratus daripada keseluruhan 2,097,121 pelanggan.
Dalam pada itu, beliau memberitahu, SKMM telah merekodkan sebanyak 23,803 aduan rangkaian sejak 1 Januari hingga 31 Mac lalu yang ebanyakannya melibatkan perkhidmatan selular berhubung isu perkhidmatan kualiti 4G.

“Daripada 20 kawasan teratas, sebanyak 42 peratus aduan adalah dari zon satu dan dua. Berdasarkan graf yang ditunjukkan, lima kawasan teratas adalah Kuala Lumpur, Petaling, Johor Bahru, Kuala Langat dan Klang,” ujar beliau.- KOSMO! ONLINE